text:
Oda Strøm
13.06.2018 - 10:03
Tíðindi > Samfelag & Politikkur > Fiskivinnupolitikkur
Landsstýrismaðurin í fiskivinnumálum sigur í svari til §52 fyrispurningi frá Edmundi Joensen, løgtingsmanni, at hann hevur sum onnur frætt í miðlum, at Felagið Laksaskip hevur gjørt avtalu við tveir fremmandar felagsskapir, har Felagið Laksaskip fær pening afturfyri ikki at fiska laks.
Høgni Hoydal sigur í svarinum, at hann ikki er kunnaður um hesa avtaluna á annan hátt enn tað, sum skrivað er um í fjølmiðlum.
Dimma.fo bar søguna fram 31. mai, at tveir felagsskapir, ið arbeiða við at varðveita villini laksin í Norðuratlantshavi, Atlantic Salmon Federation og North Atlantic Salmon Fund, høvdu boðað frá, at teir hava gjørt eina 12 ára avtalu við grønlendskar fiskimenn, umvegis fiski- og veiðimannafelagsskapin KNAPK, um at støðga fiskiveiðu eftir villum laksi á sjónum, og at í sama viðfangi varð eisini upplýst, at líknandi avtalan, sum gjørd varð við føroyskar laksafiskarar í 1991, er longd við enn einum ári. Henda avtalan varð undirskrivað á fundi í Reykjavík 22. mai við umboð fyri føroyska felagið Laksaskip.
Avtalan sum Atlantic Salmon Federation og North Atlantic Salmon Fund hava við Felagið føroysk Laksaskip er ein avtala millum tveir privatar áhugamálspartar og hevur tí ikki bindandi virknað fyri Føroyar. Føroyskir myndugleikar eru ikki tí partur av avtaluni, skrivaði dimma.fo.
Greinin kann lesast her


c: text/html

text:
Tvey jólatiltøk hjá Føroyingafelagnum
Nú stundar til jóla og hatta hátíðarhalda vit sjálvandi í Føroyingafelagnum í Aalborg við tveimum jólatiltøkum. Fyrsta jólatiltakið verður í morgin, sunnudagin 3. desember, kl. 14.00 og næsta jólatiltakið verður sunnudagin 10. desember, kl. 14.00.
Í morgin, 3. desember, kl. 14.00 verður jólahald í Álastovu, har børnini sleppa at pynta jólatræi og eta jólakøkur. Eisini kemur jólamaðurin við pakkum. Á jólahaldinum verður eisini møguligt hjá útisetum at senda jólaheilsur, sum verða senda í KVF á jólum.
Sunnudagin 10. desember, kl. 14.00 verður føroysk jólagudstænasta í Kloster kirken. Aftaná gudstænastuna bjóðar Føroyingafelagið kaffi, te, saft og kakur í Krypten.

robotstxt: allowed

filter: keep


text:
Frikadellukríggið
Bókaklubbin
- Síður: 133
- Útgávuár: 2018
- Upprunamál: donskum
- Innbinding: heft
- Rithøvundur: Gunvor Reynberg
- Myndir: Niels Roland
- Týðari: Elsa Birgitta P. Petersen
Tá ið nýggi drongurin í flokkinum, Wilhelm, skjýtur eina frikadellu, so hon endar í hárinum á Foxy, er ongin ivi:
hetta er ein krígsavbjóðing.
Foxy, sum fær hjálp frá sínum besta vini Mikkjali, noyðist nú at finna uppá, hvussu hon skal hevna seg fyri at vinna kríggið. Men tá hon fer at njósnast eftir Wilhelmi, gerst hon var við ein stóran loynidóm, sum gevur frikadellukrígnum heilt aðra vend.
Vit í 3.A er ein skemtilig bókarøð um Mikkjal, Foxy og øll børnini í 3.A. Bøkurnar eru fullar av skemtiligum hendingum og av stuttligum myndum, sum Niels Roland hevur teknað. Les eisini: Tey leita eftir Benny.


text:
Ongin sannur skoti er hópdrápsmaður
Hvør er sannur kristin? Hvør er sannur gudloysingur?
‘Ongin sannur skoti’ er eitt heiti fyri eina logiska villu. Villan varð fyrstu ferð lýst í 1975 í bókini Thinking About Thinking eftir Antony Flew. “Ongin skoti etur havregreyt við sukri,” er eitt vanligt dømi, ið verður brúkt at lýsa villuna. Eitt mótmæli til hendan pástandin kundi verið: “Ja men gubbi mín er skoti, og hann etur havregreyt við sukri.” Logiska villan er, tá noktað verður at viðurkenna, at pástandurin er falskur, og ístaðin verður hann broyttur til: “Men ongin sannur skoti etur havregreyt við sukri!”
Dahmer og gudloysi
Frá seint í 70-árunum til tíðliga í 90-árunum drap Jeffrey Dahmer seytjan fólk. Dahmer segði seg vera gudloysing og greiddi frá sínum gerðum:
“Um ein persónur ikki trýr upp á, at ein Guð er til, sum hann skal standa til svars fyri, hví skuldi hesin persónur so roynt at avmarka sín atburð til góðtikin mørk?”
Dahmer var sosiopatur; hansara gerðir stóðust av sálarligari sjúku, og taki eg tískil ikki í álvara, at gudloysi fekk hann at drepa.
Tað er tó ræðandi, at nógv kristin eru samd við Dahmer. Spyrt tú tey, er hópdráp ein natúrlig fylgja av vantandi trúgv upp á tilveru Guðs. Taka vit slík kristin fyri fult, er tað einasta, sum forðar teimum í at vera sama slag av bølmenni sum Dahmer, at tey trúgva upp á ein alvaldandi Big Brother. Eg vóni, at hesi kristnu, sum hava trongd at drepa onnur menniskju og einans lata vera, tí tey trúgva uppá Guð, halda áfram at trúgva. Eg vildi ynskt, at tey vóru nóg rættvorðin til at sleppa hesi mannahatsku trongdini, men um tey nú hava hana, vóni eg, at tey áhaldandi megna at standa ímóti.
Sjálvur havi eg aldrin kent slíka trongd, hvørki sum trúgvandi og ei heldur nú sum gudloysingur. Fáir gudloysingar drepa onnur fólk. Eftir míni meting er tað tískil eyðsýnt, at atburður Dahmers ikki var grundaður á hansara átrúnaðarligu meiningar, men heldur á hansara ræðandi trongd til at gera øðrum menniskjum ilt. Men spyrt tú áðurnevndu kristnu, sum dragast við somu trongd sum Dahmer, og sum eyðsæð tykjast at halda, at øll menniskju deila hesa trongdina, so var gudloysi Dahmers beinleiðis orsøkin til hansara atburð. Dahmer var gudloysingur, og hansara gudloysi var atvoldin til hansara brotsverk, siga tey.
Sutcliffe og kristindómur
Men hvussu so við hópdrápsmonnum, ið søgdu sínar gerðir vera grundaðar á trúgv heldur enn á tortrúgv?
Frá seint í 60-árunum til tíðliga í 80-árunum drap Peter Sutcliffe trettan kvinnur og royndi at drepa sjey aðrar. Peter Sutcliffe segði seg hava hoyrt Jesus tosað við seg og givið honum eitt kall: Hann skuldi drepa skøkjur. Í fyrstani noktaði Sutcliffe at gera, sum Jesus segði, men Jesus var áhaldandi, og Sutcliffe gekk at enda kallinum á møti.
“Tá eg var úti á mínum kalli (at drepa skøkjur), og sum tíðin gekk,” segði Sutcliffe “kendi eg meg æraðan. Fólk, ið vóru nógv betri kristin enn eg, vóru til, men kallið gjørdi meg serligan.”
Sutcliffe var skisofrenur; røddin, hann hoyrdi, stóðst av hansara sálarligu sjúku, og taki eg tískil ikki í álvara, at Guð fekk hann at drepa.
Eg vænti, at flestu kristin eru samd við mær í, at tað var skisofreni – og ikki hin Alvaldandi – ið kallaði Sutcliffe til hópdráp. Eg undrist tó yvir, at hesi kristnu, ið sjálvandi avnokta Sutcliffe, ofta eru tey somu, sum heiðra Ábraham, ið framdi drápsroynd móti soninum, Ísaki, eftir Guðs boðum.
Gudfrøðingurin og stovnarin av protestantismuni, Martin Luther, hartar í sínum fyrilestrum um 1. Mósebók Ábrahams eftirkomarar fyri at hava skilt lýdni Ábrahams sum eina heimild til at drepa frá hond. “Fylgið Ábrahami,” segði Luther “ikki í at drepa tykkara son, men í at trúgva upp á Guðs lyfti og í at vera hansara boðum lýðin.”
Í verki sínum Frygt og Bæven hálovar gudfrøðingurin, Søren Kierkegaard, ikki bert tí, at Ábraham var Guði lýðin, men eisini tí, at Ábraham var so lýðin, at hann ikki so frægt sum ivaðist í Guðs boðum. Ivaðist Ábraham, sigur Kierkegaard, so hevði hann dripið seg sjálvan heldur enn Ísak, og tá hevði Ábraham framvegis verið háttvirdur, men nakað heilt annað er tað at gerast “en ledende Stjerne, der frelser den Ængstede.”
Hvat høvdu Luther og Kierkegaard hildið um Sutcliffe? Allarhelst hevði Luther víst Sutcliffe frá sær sum ein, ið fylgdi Ábrahami upp á tann skeiva mátan. Kierkegaard hevði neyvan hildið Sutcliffe verið nakra leiðandi stjørnu, ið frelsir hin ótafulla. Men hvat er grundarlagið fyri hesum muninum? Um Guð kallar til dráp, hvussu ætla Luther, Kierkegaard og nútíðar kristin, at vit skulu vita, hvørt hin kallaði er ein Ábraham ella ein Sutcliffe? Hvussu kunnu vit vita, at vit ikki taka feil; at tað ikki er beint øvugt? Hví er tað ikki lýdni Sutcliffes, ið skal hálovast, og skisofreni Ábrahams, ið skal avnoktast? Ábraham visti ikki, at hann ikki var skisofrenur. Sutcliffe visti ikki, at hann ikki veruliga hoyrdi Guðs rødd.
Sambært kristnum umboðar Ábraham kristindóm – hóast hann sjálvandi var jødi – og Sutcliffe var allarhelst ikki ein sannur kristin. Ongin sannur kristin kundi nakrantíð funnið upp á at gjørt slíkt.
Hugburðurin sýnist at vera, at Sutcliffe var sálarliga sjúkur og bar seg ikki at, sum ein kristin eigur at gera, men Dahmer var sálarliga frískur og bar seg at, júst sum ein gudloysingur eigur. Hvussu vita vit tað? Jú, tí kristin eru góð menniskju, og gudloysingar eru ónd menniskju. Um eitt menniskja ger gott, so er hetta menniskjað kristið, sama hvat viðkomandi sigur seg trúgva. Ger eitt menniskja hinvegin ilt, so er hetta menniskjað gudloysingur, sama hvat viðkomandi sigur seg trúgva. So einfalt er tað.
Kanska hevði tað verið best, um vit bara settu allar gudloysingar í fangalegur og gassaðu teir, áðrenn teir oyðileggja alt samfelagið –
Føroyskt gudloysingahatur
Eg havi als onki ímóti, um fólk hava hug at siga, at bæði Dahmer og Sutcliffe umboðaðu ávíkavist gudloysi og kristindóm. Tað ger mær heldur einki, um fólk hava hug at siga, at hvørgin teirra umboðaði síni átrúnaðarligu sjónarmið.
Hinvegin býður tað mær ímóti, tá fólk vilja demonisera øll, sum trúgva øðrvisi enn tey sjálv, alt meðan tey hálova øllum, sum trúgva á sama hátt. Eg havi nakað ímóti dupultmoralinum, sum liggur í tí at geva gudleysa sjónarmiðinum skyldina fyri allar illar gerðir, framdar av bæði gudloysingum og kristnum, og onga æru fyri tær góðu. Samstundis fær kristna sjónarmiðið alla æru fyri alt gott, ið bæði kristin og gudloysingar gera, og onga skyld fyri nakað ilt.
Ongantíð var hesin hugburðurin mær líka eyðsýndur, sum tá eg herfyri kjakaðist um skilnað millum kirkju og stjórn við Óla Breckmann í sendingini Rásarúmið. Óli, sum var blíður og vinarligur, byrjaði sendingina við at fortelja um ein persón, ið er “ein góður kristin uttan Kristus.” Við øðrum orðum fær kristindómurin æruna fyri, at viðkomandi er góður, uttan mun til hvat viðkomandi í roynd og veru trýr.
Somuleiðis vildi Óli geva kristindóminum æruna fyri kapitalismu, demokrati, fría marknaðarskipan og vælferðarsamfelagið. Heidnir grikkar fingu onga æru fyri at seta fólkaræðið á stovn, tí teirra mentan doyði út.
Kristindómur fekk onga skyld fyri sín leiklut í, at griksk mentan doyði út, hóast tað vóru kristin, ið beindu fyri nærum øllum grikskum bókum – harímillum bókum, ið umtalaðu fólkaræðið. Muslimar fingu onga æru fyri at bjarga griksku bókunum og harvið bjarga vitanini um fólkaræðið til okkum í eftirtíðini. Óli var tó ógvuliga kvikur at geva muslimum skyldina fyri ISIS.
Humanistar høvdu sjálvandi stolið hugskotið um at fara við øðrum, sum ein sjálvur vil verða viðfarin, frá Jesusi, men hevði Jesus sjálvandi ikki stolið hugskotið frá nøkrum, hóast hann verri enn so var fyrstur at siga frá tí.
Luther varð hálovaður sum ein kristin hetja og fekk onga skyld fyri jødahatrið, ið seinni førdi til týningina undir øðrum veraldabardaga. Bók Luthers Um jødar og teirra lygnir varð ikki nevnd við einum orði. At kristin undan øðrum veraldarbardaga kúgaðu jødar, varð ikki nevnt við einum orði. Nei, kristindómur er altíð sakarleysur, sama hvat kristin gera, men gudloysi fær sjálvandi skyldina fyri alt ilt. Hitler var, sambært Óla, gudloysingur.
Veit Óli ikki av, at jødakúganin í Týsklandi hevði sínar røtur millum kristin fleiri hundrað ár fyri Hitler? Veit Óli ikki av, at nasistisku beltisspennini bóru skriftina “Gott mit uns” (Guð við okkum)? Veit Óli ikki av, at flest allir gudleysir felagsskapir vórðu bannlýstir í Týsklandi í 1933?
Sama árið helt Hitler røðu, har hann segði:
“Og nú sigur Staatspräsident Bolz, at katólska trúgvin er hótt av okkum. Og til tí ákæruna kann eg svara: Í fyrsta lagi er tað kristin og ikki altjóða gudloysingar, sum nú standa á odda í Týsklandi. Eg tosi ikki bert um kristindóm, nei, eg kann vissa um, at eg hevði aldrin farið í samgongu við flokkar, ið ynskja at oyða kristindóm.”
Seinni sama ár segði Hitler:
“Vit vóru sannførdir um, at fólkinum tørvar hendan átrúnaðin. Vit hava tískil tikið upp á okkum bardagan ímóti gudleysu rørsluni, og tað ikki einans við hissini hugbornum kunngerðum: Vit hava beint fyri henni.”
Veit Óli ikki av hesum?
Óli Breckmann er søgulærari, og havi eg tískil ilt við at trúgva, at hann veruliga er so fákunnugur um evnið, sum retorikkur hansara kundi bent á. Søgukøn kristin vita væl av, at Hitler var uppaldur í katólskari trúgv, segði seg vera katolikk, segði seg trúgva upp á Jesus og Guð og segði seg taka frástøðu frá gudloysi. Somuleiðis vita søgukøn kristin, at tað var líka vandamikið at vera samkyndur ella gudloysingur í nasi-Týsklandi, sum tað var at vera jødi. Kristin flest royna at snúgva sær undan hesi óhepnu søguligu sannroyndini við at siga, at hóast Hitler segði seg vera kristnan, so var hetta sjónleikur. Hvussu vita tey tað? Á sama hátt sum tey vita, at Sutcliffe var skisofrenur, og at Ábraham veruliga hoyrdi Guð? Ja, sjálvandi. Ongin sannur kristin kundi funnið upp á at verið nasist, líkasum ongin sannur skoti kundi funnið upp á at etið havregreyt við sukri.
Hitler framdi óndar gerðir, og eftir sum tað bert eru kristin, ið fremja góðar gerðir, og bert gudloysingar, ið fremja óndar gerðir, so má Hitlar hava verið gudloysingur og ikki kristin. Tað er fyrimyndarligur Erasmus Montanus-logikkur. Hitler lat sjálvandi bara sum um hann var kristin, tí hann visti, at so fekk hann meir stuðul frá týska fólkinum. Nú so? Týsku stuðlar Hitlers vóru kristnir, meðni? Nei, sjálvandi ikki. Ongin sannur kristin hevði nakrantíð stuðlað Hitler. Íðan, hví riggaði tað so hjá Hitler at brúka kristindóm til at vinna sær anti-kristnar stuðlar? Nei, tað er eitt duldarmál. Hóast vit kunnu lesa tankarnar hjá Hitler, so kunnu vit ikki vita alt.
Vandamikil søgufalskan
Tað, ið ræðir meg mest við slíkari søgufalskan, ið gevur kristnum æruna fyri alt gott og gudloysingum skyldina fyri alt ilt í veraldarsøguni, kemur týðiligast til sjóndar í einum broti í Mein Kampf, har Hitler segði:
“Kynstrið hjá øllum framúrskarandi stjórnarleiðarum allar tíðir er m. a. fyrst og fremst ikki at skilja sundur fólksins uppmerksemi, men at savna tað um ein einstakan fígginda. […] Hugflogið hjá einum framúrskarandi leiðara, fær sjálvt sera ymiskar fíggindar at sýnast, sum hoyrdu teir allir til sama bólk, tí í veikum og ótryggum persónum kann vitanin um at hava fjølbroyttar fíggindar alt ov lætt hava við sær ein spírandi iva um egið rættvísi.”
Tá føroysk kristin býta allan heimin sundur í góð kristin og óndar gudloysingar, kenni eg ótta á mær, líkasum tá nasistar býttu heimin sundur í góðar nasistar og óndar jødar (og viðhaldsfólk hjá jødum). Tá føroysk kristin geva gudloysi skyldina fyri alskyns samfelagsligar trupulleikar, verði eg stúrin av somu ávum, sum jødar fyri annan veraldabardaga av røttum stúrdu, tá kristin góvu jødadóminum skyldina fyri allar samfelagsins trupulleikar. Tá føroyskir kristnir trúverjar ákæra gudloysingar fyri at taka undir við hópdrápi og neyðtøku og fyri at banna kristnum virksemi í almenna rúminum, minnir tað meg ikki sørt um, tá Martin Luther ákærdi jødar fyri at eitra brunnar og at drepa kristin børn við ætlan um at drekka teirra blóð.
Fyri stuttum skrivaði ein tilvildarlig kristin kvinna til mín á Facebook, at hon tekur frástøðu frá mær, tí eg onki vil vita av kristindóminum ella Jesusi, men heldur velji at ganga ørindi fyri fanan. Hon segði, at eg mátti velja antin tað góða ella tað ónda. Ongantíð fyrr hevði eg samskift við hesa kvinnu. Eg veit mær als ikki at hava gjørt henni ella hennara ónáðir. Eg greiddi henni frá, at eg trúgvi líka lítið á fanan sum á Guð, og at gudloysingar flest, hóast vantandi gudstrúgv, eru góð menniskju. Harumframt skrivaði eg, at um hon veruliga helt allar gudloysingar vera óndar, mundi tað vera hon, sum valdi tað ónda. Tá frábað hon sær, at eg skrivaði aftur til hana, tí hon toldi ikki ágang.
Góðu, kristnu fólk í Føroyum: At gudloysingar teljast millum føroyingar, er ikki ágangur ímóti tykkum. Tvørturímóti eru tykkara fordómsfullu ákærur um óndskap ágangur ímóti okkum.
Tað er ov galið, at friðarhugaðir gudloysingar bert kunnu kenna seg tryggar í Føroyum, um vit megna ikki at taka í álvara alla ta útspilling, sum føroysk kristin áhaldandi spjaða um okkum.
Heini Reinert,
føroyingur og skrivari í Gudloysi
Merki: Ábraham, Antony Flew, Erasmus Montanus, fordómar, forfylging, Gudloysi, gudloysingahatur, happing, heimspeki, Heini Reinert, hitler, hópdráp, hópdrápsmenn, Jeffrey Dahmer, jødahatur, kúgan, logisk villa, Martin Luther, moralur, nasisma, Óli Breckmann, ongin sannur skoti, ótolsemi, Peter Sutcliffe, ræðuleikar, søgufalskan, Søren Kierkegaard


text:
Jólaódnirnar við óvanliga hørðum hvirlum fóru sjálvandi ikki skaðaleysar framvið ognum og byggiplássum hjá Landsverki. Mesta vindin máldi veðurstøðin á Norðradalsskarði 26. desember klokkan 06.08, har ferðin var slakar 79 metrar um sekundið.
Dømir um skaðar eru fleiri bussskýlir, ein koppaður ferðgái, nógv vegvísingarskelti ymsastaðni, eins og skaðar á nakrar av veðurstøðunum kring landið.
Fólk frá stovninum arbeiða við at fáa brekini í rættlag, men tað fer at ganga nakað av tíð, áðrenn allir skaðarnir eru bøttir.
Størri kupilin á Sornfelli, ið hýsir radaranum hjá Naviair, hoyknaði undan nógva vindinum og elvdi til skaða á radaranum. Ein 35 metra long gittarmastur, sum stendur millum báðar kuplarnar og hýsir fleiri antennum, er eisini skadd og má skiftast út. Í løtuni verður arbeitt við at tryggja mastrina, til nýggj mastur verður sett upp í mai.
Á Glasi hendi tað, at fyribilstakið, ið varð lagt á í heyst, og sum skal halda bygningin turran, skrædnaði undir aðrari ódnini. Hóast talan er um ein tryggingarskaða, ber hetta tíverri í sær, at partur av innanduraarbeiðinum verður darvaður, tí væta nú sleppur inn í bygningin. Tað ber tó til at umskipa nakað av arbeiðinum soleiðis, at hetta sum heild ikki fær stórvegis avleiðingar fyri samlaðu verkætlanina.
- Vit kunnu tó fegnast um, at sjálvur bygningurin við stóru glasfasadunum hevur staðið sína roynd og ikki fingið nakran skaða, men hevur hildið ímóti ógvusliga og drúgva ódnarveðrinum um jólini, sigur Ewald Kjølbro, stjóri á Landsverki.
Skaðar á ognir hjá Landsverki eru ikki ókendar og nærum ómøguligir at fyribyrgja, tá náttúran ger um seg við slíkari megi. Seinast hendi hetta í ódnini nakrar dagar undan jólum í 2013, tá umleið 70 skaðar vórðu skrásettir á landsvegakervinum. Ta ferðina var tó í størstan mun talan um smærri skaðar.


text:
MFS fer at skipa fyri kjakkvøldið hóskvøldið, 19.apríl, kl 19 í Østrømsfabrikk í Tórshavn.Evnið, sum MFS ferð at viðgera, er dimmitendsats í Føroyum. Dimmitendsatsur verður brúktur í Danmark, sum hjálp til nýútbúgvin, meðan tey finna sær arbeiði eftir loknan lestur.
Staðfest er í fleiri umførum at ung, ið gerast liðug við útbúgving hava tað torført við at koma til Føroya aftur.
Tá Tórshavnar kommuna kannaði útisetar, kom fram at útbúgving var tað, sum lokkaði fólk flest til Danmark. Og at bert eini 45 % komu aftur til Føroyar At tað er torført hjá lesandi at koma til Føroyar aftaná loknan lestu, er staðfest við teimum lesandi, sum venda sær til MFS um hendan trupulleikan. MFS hevur skotið upp at okkurt slag av arbeiðsloysisgjaldið kundi hjálpt um støðuna. Hvussu tað skal skipast, hevur MFS ikki orku til, men vil MFS vísa á henda trupuleika hjá útisetunum.
Skráin fyri kjakið: 19:00: MFS bjóðar vælkomin, og kunnar um tankan við dimmitendsatsi 19:10: Ernst Jacobsen frá Als 19:25: Johan Dahl, landstýrismaður í vinnumálum 19:40: Kjak um, hvussu ein møgulig dimmitendsatsur hevði kunnað sæð út og fíggjast? 20:20: Kjak um, hvørt dimmitendsatsur hjálpir um fólkatalið/samanseting?
MFS vil heita á øll áhugaði at luttaka í hesum týðningarmikla kjakið, og koma við sínum spurningum og ivamálum.
MFS - Føroyar


text:
Kári stóð fyri ta heilt stóru makt-demonstratiónina á Køge Open, tá ið hann í 50 metrar ‘útskiljings-finaluni’ hølvaði hinar av, 5 ferðir á rað. ‘Útskiljing’ er at teir byrja við 6 finalistum, og so svimja um aftur og um aftur og pilka spakuligasta svimjara burtur úr, inntil bara tveir eru eftir. Ein rættiliga strævin kapping, við tað at stutt er millum hvørt umfar.
Well, Kári spældi við hinar. Hann var altíð minst eina kroppslongd frammanfyri hinar eftir undirvatnssvimjingini, og sá so út til bara at hygga sær framman fyri hinar. Fimtu ferð spennti hann so í og setti stevnumet, sum tó ikki var nóg skjótt til at betra um hansara egna føroyska met. Hetta var kappingin har man hoyrdu suð gjøgnum høllina, hvørja ferð Kári kom upp 2-3 metrar framman fyri hinar 🙂


text:
Frá fríggjadegnum 21. juli til hósdagin 27. juli hevur Ludvík á Brekku listaframsýning í Smiðjuni í Lítluvík.
Hesaferð sýnir Ludvík á Brekku 23 oljumálningar og vatnlitsmyndir fram í Smiðjuni í Lítluvík.
Listarverkini eru av fólkum og landsløgum.
Motivini fevna víða, og myndirnar eru ein roynd at arbeiða við kontrastum og sterkum litum, sigur listamaðurin Ludvík á Brekku.
Framsýningin er opin soleiðis:
Fríggjadagin kl. 16 – 19
Leygardagin kl. 12 – 18
Sunnudagin kl. 14 – 18
Mánadagin kl. 14 – 18
Týsdagin kl. 14 – 18
Mikudagin kl. 14 – 18
Hósdagin kl. 14 – 18


text:
Nic.fo álopið av teldusníkum
Dan Klein --- 28.09.2018 - 07:30
Sunnudagin varð heimasíðan hjá FO umsitingini nic.fo álopin av teldusníkum. Tekniska kanningareindin hjá løgregluni kannar í løtuni málið, og hóast álopið varð steðgað, so verður sagt at sníkarnir hava fingið fatur í teldupostadressum og loyniorðum hjá øllum brúkarum á nic.fo. Upplýsingar um gjaldskort o.a. eru ikki raktir av álopinum.
Nógv fólk brúka sama loyniorð til ymiskar skipanir, tí er tað av alstórum týdningi, at fólk broyta síni loyniorð á øðrum skipanum beinavegin fyri at tryggja, at sníkarnir ikki sleppa inn at skaða aðrastaðni.
Nic.fo varð sløkt fyri at steðga álopinum, og letur uppaftur mánadagin í nýggjari skipan. Øll navnaøki eru sostatt nú í tryggum kørmum, og verða ikki ávirkað av hesum. Tá nic.fo letur uppaftur, fáa allir verandi brúkarar ein teldupost við leinki at velja nýtt loyniorð til skipanina. Eru nøkur ivamál, ber til at venda sær til FO umsitingina á tlf. 89 89 00 ella á mail nic@nic.fo


text:
Nú er tað her! Føroyskt knappaborð til iPhone og iPad
Í mong ár hava føroyingar verið noyddir til at brúka knappaborð á øðrum málum tá skrivað hevur verið á snildtelefonum og teldlum. Hetta hevur ført við sær, at okkara flotta føroyska skriftmál hevur havt tað trupult í okkara dagliga samskifti.
Seinastu tíðina hevur Sp/F Meitilberg Arts, við Eiriki Meitilberg, sett seg fyri at bøta um hetta, og kann í dag bjóða føroyingum eitt framkomið føroyskt knappaborð. Umframt føroyska rættstaving og orðauppskot, við hjálp frá Fróðskaparsetur Føroya, og fleiri nýbrótandi hentleikar, hevur knappaborðið eisini danskt og enskt skriftmál.
Knappaborðið er sera framkomið og fer eisini at bjóða kappingini av á altjóða marknaðinum. Av teirri orsøk hevur knappaborðið fingið eitt altjóða navn, SpeedyKey. Navnið er samansett av tveimum orðum, “Speedy” sum merkir skjótleiki, og “Key” sum hevur fleiri týdningar, teirra millum “knappaborð” ella “knappur”.
Vinnuframi hevur valt at stuðla Meitilberg Arts Sp/f við eini peninga upphædd til altjóða marknaðarføring av knappaborðinum - hetta eru vit sera takksom fyri.
Royn knappaborðið í dag. Føroyingar og danir fáa sum tey fyrstu atgongd at ogna sær knappaborðið, áðrenn tað verður útgivið á altjóða marknaðinum. SpeedyKey er at finna á App Store og er til iPhone og iPad, sum hava iOS 8 stýriskipan ella nýggjari.
Les meira um SpeedyKey á heimasíðuni www.speedykey.com.
Her kanst tú heinta SpeedyKey á App Store:
https://itunes.apple.com/app/speedykey-keyboard/id957834205?mt=8


text:
Ein týðandi táttur í trivnaðinum hjá fólki er at kunna íðka ítrótt og ganga til ítróttarkappingar. Útbyggingarnar innan ítrótt hava verið umfatandi seinastu 30-40 árini.
Fyrsta ítróttarhøllin í Føroyum varð bygd í Klaksvík 1969, og høllin á Hálsi í Havn kom í 1970. Síðan eru mangar ítróttarhallir bygdar kring landið. Í løtuni verður høll bygd á Sandi.
Fótbólturin er nógv mentur farnu 30 árini. LBF projekteraði vøllin og áskoðaraskýlið í Gundadali, tá vøllurin varð gjørdur mitt í 70'unum, og stóð eisini fyri arbeiðinum, tá graslíkið varð lagt á vøllin í 1986.
LBF hevur eisini staðið fyri at gera fleiri aðrar vøllir kring landið, og felagið projekteraði ljósmastrarnar við Tórsvøll, ið sum kronstruktión hevur prógvað sína styrki í serstakliga ringum veðri.


text:
Terji Nielsen 16.01.2017 (11:05)
HB skal hava nýggjan formann
HB skal hava nýggjan formann seinni í mánaðinum. Aðalfundur verður 31. januar, og tá leggur Finnbogi Arge frá sær sum formaður, eftir at hann hevur sitið í sessinum í góð seks ár. Tað váttar Finnbogi Arge sjálvur.
- Eg haldi, at tíðin er tann rætta nú, tí vit hava eina øgiliga góða nevnd, og eina góða ungdómsnevnd við Eyðun Mørkøre á odda, og eina góða Effonevnd við Ragnar Joensen á odda. Báðir hava teir verið kosnir ársins leiðarar. So eg velji at fara, tá ið fólk eru har, sum kunnu taka við beinanvegin, sigur Finnbogi Arge.
Sjálvur heldur Finnbogi Arge, at tað er sunt fyri felagið, at man skiftir út.
- Eg haldi, at tað er týdningarmikið, at man viðhvørt fær eitt sonevnt "facelift". Tað er gott fyri eina organisatión. Eg eri ikki útbrendur, men føli bara, at tað er rætt at gera tað nú, sigur Finnbogi Arge.
Hann sigur, at hann framyvir verður ein vanligur limur í HB, men hevur felagið brúk fyri honum, so vil hann fegin rætta eina hjálpandi hond.
- Men eg haldi, at tað er umráðandi, at tá man fer sum formaður, at so fer man úr nevndini og letur stafettina víðari. Men eg vil gjarna vera í nærumhvørvinum, tí mær dámar tað væl, sigur fráfarandi formaðurin í HB.
Hann sigur annars, at HB fer at koma út við einum lítlum yvirskoti í 2016, men útlitini fyri 2017 eru fíggjarliga tung.
- Mangulin uppá europeiskari luttøku sæst sjálvandi aftur, men vit hava góðan uppbakning, so tað skal nokk eydnast. Í heyst, tá vit sóu, at tað fór at blíva serliga trupult, upplivdi eg, at fólk stóðu saman um felagið, ein fantastiskan felagsanda, so eg veit, at eg kann fara við góðari samvitsku, sigur Finnbogi Arge at enda.
-
-
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Svenska svimjistjørnan Stefan Nystrand skrivar her á bloggu síni um tað góða veðrið og ta stóru svimjistevnu sum er í Bergen her í vikuskiftinum. Hann luttekur á Bergen Swim Festival, sum eg eisini royndi at lokka føroyingar til fyri umleið einum ári síðani.
Áhugavert er m.a. at hann nevnir tær stóru peningavirðislønirnar á tilsamans um 300.000 (svenskar?) krónur sum norðmenn her bjóða og danir eisini eru farnir at bjóða, men sum tey (enn) eru óvon við í Svøríki. Um vit hyggja at innbjóðingini, so er talan um 300, 200 og 100 norskar krónur kontant til 1., 2. og 3. senior, nøkur nakað smærri gávukort til eldri juniorar, yngri juniorar og brekaði, gávur til lið og steyp til besta felag, umframt 10000, 5000 og 2500 krónur til hægsta, næsthægsta og triðhægsta point-úrslit á stevnuni.
Tað burdi verið upplagt hjá føroyingum at fara til altjóða svimjistevnu í Bergen; men ókey, hon liggur nakað nær FM.
Nystrand vann annars 50 frí við tíðini 21.79. Alexander Dale Oen (NOR) vann á Cameron Van Der Burgh (RSA) og Oleg Lisogor (UKR) í 100 bringu við tíðini 58.73. Anna-Karin Kammerling og Lars Frölander vunn 50 firvald við tíðunum 26.82 og 24.36. Gard Kvale (Nor) var einasti luttakari í 400 frí hjá monnum, og vann tí við tíðini 4:00.11, meðan Christer Koch Kvam vann hjá juniorum við tíðini 4:02.74. Allar tíðir eru í 25 metra hyli.


text:
Orð: Alexander Stewart
Lag: Thomas Hastings
Týtt: Victor Danielsen
1. Vit, Harri, søkja teg í dag
og boyggja knø tær sjálvum nær!
Nú dýrd tín fylli hetta stað,
vælsigna nú, vit bíða tær!
2. Vit takka fyri krossin træ
og blóðið, sum vár atgongd er;
nú reinsað, frígjørd, halgað, ja,
vit høgt upp hevja navn títt her.
3. Í søtum felagi við tær,
høgt oman fyri heimsins stríð,
vit leita til tín kærleik nær
og søkka tína náði í.
4. Ta pannu, tornakrýnda tá,
ta hond, sum gjøgnumstungin varð,
í andanum vit ynskja sjá;
vælsigna nú, vit bíða tær!


text:
Søla
Steingrund Akustik veitir hátalaraskipanir til fastar installatiónir og annað brúk. Í hesum sambandi kunnu vit bjóða eina heildarloysn, har vit projektera loysnina, veita hóskandi útgerð og gera installatiónina. Talan kann eisini vera um ljósanlegg, heysiverk, gardinur og teppi. Um tað er ynskiligt, kunnu viðskiftafólk sjálvi standa fyri ávísum pørtum av projektinum, til dømis installatiónini.
Í serstøkum førum bjóða vit eisini fram video-loysnir, so ljóð og mynd kunnu sendast frá til dømis eini kirkju ella samkomuhøli til eitt eldrasambýli.
Her er ein listi yvir tey merki og fyritøkur, sum vit hava góðar avtalur við:
Fyritøkur:
Moto Audio Sales, AC-Entertainment, SC-Sound, Adam Hall
Hátalarar:
L-Acoustics, Renkus-Heinz, RCF
Miksipultar:
Soundcraft, Allen&Heath, Yamaha
Mikrofonir:
Shure, Sennheiser, DPA
Steingrund Akustik er góðkent umboð fyri DPA Microphones í Føroyum
Senest opdateret (Onsdag, 09. januar 2013 15:03)


text:
Aftur í ár verður skipað fyri tí vælumtókta festivalinum – Seniorfestivalinum.
Hetta verður, tá Tórbjørn Jacobsen, borgarstjóri setur festivalin, leygardagin 3. juni frá kl. 15.00
12 vælumtóktir tónleikabólkar koma at luttaka.
Hesir, sum í fyrstu syfti verða avdúkaðir, eru: Magni Christiansen – Vestmenn – Hans Jacob Hjelm – Døgg Nónsgjógv og Signar í Homrum. Fleiri nøvn verða avdúkað í næstum!
Hendan dagin, har vit vóna at veðrið verður gott, verður telt sett upp á parkeringsøkinum omanfyri heimið og verður tí økið “bilafrítt” hendan dagin. Víst verður til parkeringsøkið við, Bylgjan, Læknamiðstøðina, Løkshøll og aðrastaðni í nánd. Tørvar tær flutning (ókeypis) frá og til parkeringsøkinum, so ert tú vælkomin at ringja á tlf. 290212
Eingin nýtist at ganga svangur, tí møguleiki verður at keypa ymiskt gott til matna!
Sum orðið sigur, so er festivalurin ætlaður “seniorum” . Vit hava ikki sett nakað aldursmark, og siga tað tí soleiðis:, at tey, ið “føla” seg at vera “seniorar” eru vælkomin. Tó skal viðmerkjast, at festivalurin ikki er ætlaður børnum ella ungum!
Vit verða noydd til at avmarkað okkum, hvat luttakarum viðvíkur og tí verður mongdin av atgongumerkjum eisini avmarkað.
Atgongumerkini kosta kr. 200,00 fyri hvønn luttakara.
Atgongumerki fáast til keyps á heimasíðuni hjá Roðanum: www.rodin.fo har slóð er til søluna. Eisini kunnu tey keypast á www.atgongumerki.fo, á Kunningarstovuni í Runavík og á skrivstovuni á røktarheiminum.
Eisini kunnu atgongumerki bíleggjast á tlf. 290211 og er atgongongumerkið tygara, tá goldið er á konti í Bank Nordik . 6460 5295353.
Í vón um, at aftur í ár verður væl tikið undir við hesum tiltaki.
Fyrireikararnir


text:
Samhandil
Skjót og smidlig uttanlandsflyting
Uttanlandsflyting
Við Netbankanum hevur tú møguleika sjálv/ur at avgreiða flytingar í donskum kr. til Danmarkar og Grønlands.
Uttanlandsflytingar kanst tú skjótt og lætt bíleggja um Netbankan ella við at senda umbøn á t-posti til utland@eik.fo (men sum so er dýrari).
SWIFT-gjaldskipanin gevur Eik beinleiðis, ella um Danske Bank, samband við nógvar peningastovnar kring allan knøttin og tryggjar, at tín samhandil verður avgreiddur trygt og skjótt.
Les meira um SWIFT og IBAN her
Uttan mun til, um tú velur at gera uttanlandsflyting um Netbankan ella við at senda umbøn við t-posti, so er tænastan skjót, trygg og smidlig.
Góð ráð, tá tú skal avgreiða uttanlandsflyting
Góð ráð og viðurskifti, sum tú kanst hava í huga, tá tú avgreiðir uttanlandsflytingar:
- upplýs altíð rætta IBAN. IBAN skal nýtast til tey lond, sum brúka IBAN
- í sambandi við kostnað, er møguleiki at velja:
- SHA: móttakari og avsendari býta kostnaðin sínámillum
- OUR: sendarin rindar allan kostnað, bæði innan- og uttanlands
- BEN: móttakarin rindar allan kostnað.
- Nýt bert 'boð til Eik' um neyðugt. Boð krevja manuella eftirviðgerð í bankanum, sum tú rindar fyri.
Hevur tú ikki møguleika at avgreiða uttanlandsflytingina um Netbankan ella við t-posti, so ber til at senda eina undirskrivaða áheitan til Eik um at avgreiða uttanlandsflytingina fyri teg.
Fyri at Eik kann fremja eina uttanlandsflyting er neyðugt við niðanfyri standandi upplýsingum:
- Upphædd
- Gjaldoyra
- Navn og bústaður hjá móttakara
- SWIFT = BIC nr.
- IBAN ella kontunummar hjá móttakara
- Hvør skal rinda ómaksgjaldið
- Kontunummar, sum peningurin skal av
Sí kostnaðin fyri uttanlandsflyting (SWIFT) í Netbankanum
Sí kostnaðin fyri uttanlandsflyting (SWIFT) við vanligari avgreiðslu (vel fanablaðið SWIFT).


text:
Eitt sambýli til fólk við sálarsjúku verður bygt eystan Heyg í Havn. Sambært uppskotinum frá MAP arkitektum, er sambýlið ikki ein bygningur, men heldur at kalla ein býlingur. Í verkætlanini eru pláss til 16 íbúðir, sum eru 35 fermetrar til støddar hvør. Í felagshølunum er møguleiki fyri at matgera- og eta í felagsskapi við onnur og takast við ymiskt ítriv. Knýtt at felagshúsinum er eitt vaskarí til felags nýtslu hjá øllum íbúgvum.
Arbeiðsánari: Almannaráðið
Byggiharri: Landsverk
Ráðgevarar: MAP Arkitektar, Verkfrøðingastovan, PB Consult og KJ Elráð


text:
- Tíðindi, mentan og ítróttur
Skotskt whisky frá Islay
Tak niður
Rúni Nielsen, whiskykennari, greiðir frá um skotsku oynna Islay, har umleiði 3000 fólk búgva. Hóast oyggin er lítil, er hon kend fyri fleiri av heimsins bestu whiskysløgum. Rúni tekur samanum hetta staðið, umframt at hann tosar um Lagavulin whisky. Rúni sigur, at tað gerst alsamt meiri trupult at fáa fatur á gomlum whisky, so gongdin í dag er, at distilleraríiini tappa whisky, tá tað er yngri fyri at nøkta eftirspurningin. Hetta er spell, heldur Rúni, tí whisky'ið verður verri av tí - tað smakkar meiri sprittut, tá tað ikki hevur ligið á tunnu so leingi
Sí eisini


text:
30. Jan 2012
Í vikuskiftinum var Helgi aftur í "eldinum". Farna vikuskifti kappaðist hann í 5. umfarinum at kappingini av Vinterkuppen. Góðir og sterkir súkklarar vóru við, m.a. Jonas Pedersen, ið telist millum sterastu fjallasúkklarar í Danmark. Væl gekk hjá Helga, og hann gjørdist nr. 4....
27. Jan 2012
Sum kunnugt er felagsvenjingin byrjað! Fyrst í desembur mánaði byrjaðu vit at venja - renning mikudag kl. 17 og so svimjing/súkkliing sunnudag kl. 12. Vit eru nú komin til januar mánað, og ætlanin er tí at økja um venjingarmongdina – og venjingar møguleikarnar! Súkklu- og...
11. Jan 2012
Tað er nú greitt at venjingin fyri børn skal eftir ætlan byrja aftaná páskir í vár. Fyrsta venjing er 16. apríl.Meir um tíðir og venjarar seinni. Vegna TSFEli JC ...
22. Des 2011
Hoyvík 21.12-11Tíðindaskriv Seinastu 11 árini hevur Føroya Triathlon Felag skipa fyri einum nýggjársduathlon á Rossagøtunum, har kappast hevur verið í renning, súkkling, renning. Onkuntíð hava nakrir fjallasúkklarar verið við, og í fjørð var so eisini ein rennari í hópinum. Onkur helt, at...
02. Des 2011
Ein nýggjur súkkluhandil opnar leygardagin 3 desember 2011. Navnið er AG-Bikesport.Súkkluhandilin fer at selja súkklur og súkkluútgerð, og eigararnir siga at ætlanin er at selja dygdargóðar súkklur, eisini í tí dýrarar endanum. Fleiri av teimum sum hava íðka súkkling í Føroyum hava keypt súkklur uttanlands...
24. Nov 2011
Nýggj nevnd hevur tikið við í TSF. Vit vilja nýta høvi at takka fráfarandi nevnd sum eru Geyr Gilsteinsson, Eyðfinn Lenvig og Ingemar Johannesen. Í nýggju nevndini eru.......
28. Okt 2011
Mikukvøldið 23. november 2011 verður eyka aðalfundur hjá TSF. Fundurin verður í ÍSF-húsinum kl 19.00Skrá: Nevndarval og ymiskt. Vinarliga Geyr Gilsteinsson, Formaður ...
23. Okt 2011
Mikukvøldið 26. oktober kl. 19.00 verður eykaaðalfundurhjá FTF. Á skránni er millum annað broyting í tali av nevndarlimum.Eftir eykaaðalfundin verður stovnandi aðalfundur hjá nýggja fjallasúkklufelagnum! Tað verður kl. 20.30! Heitt verður á ØLL súkkluáhugaði at møta upp og vera við til at bera súkkluítróttin longri...


text:
Skalt tú í útbúgving? Vel so Sambandsflokkin
20. august 2015
Neyvan nakar politiskur flokkur í Føroyum hevur so nógv at bjóða lesandi føroyingum sum Sambandsflokkurin
Herfyri kom eg í prát við ein hollending, sum vitjaði í okkara vakra landi. Ein ungur maður. Hann hevði fjakkað víða um og ætlaði sær nú á universitet heima í Hollandi.
Hann gjørdist í grundini skakkur, tá ið frætti, hvussu góðar umstøður føroyingar hava til at útbúgva seg, bæði her heima og í Ríkisfelagsskapinum.
Eg skilti hann soleiðis, at hann skuldi sjálvur gjalda fyri sína skúlagongd og útbúgving. Tí var hann noyddur at forvinna fitt av pengum við síðuna av lestrinum. Foreldrini skuldu eisini hjálpa til fíggjarliga.
Toppurin av toppinum
Hevur tú nakrantíð veruliga hugsa um teir ófatiliga góðu lestrarumstøðurnar, sum ung í Føroyum hava? Vit liggja í toppinum av toppinum í Europa!
Tín ríkisborgaraskapur er billettin til donsk universitet og aðrar lærustovnar. Tú skalt ikki gjalda so mikið sum eitt fimmoyra afturfyri.
Ríkisborgaraskapurin er atgongumerkið til SU, SU-lán, Ríkisfelagsskaps-frádrátt, barnaansing, barnapengar, lestraríbúð, bústaðatrygging og mangar aðrar veitingar fyri ung lesandi.
Tað er enntá so flott, at um ein ungur føroyingur ynskir sær at sleppa inn á hollendska universitetið, har sum fjakkarin, ið eg prátaði við í summar, ætlaði sær at lesa – ja, so fer føroyingurin avstað við SU og hinum ágóðunum, sum ríkisborgaraskapurin útloysir.
Svikaligir norðurlendskir sáttmálar
Loysingaflokkar plaga at billa ungfólkum inn, at hægri útbúgving er ongin trupulleiki í Fullveldis-Føroyum. Vit skulu bara brúka norðurlendskar avtalur um at lesa í londunum hjá hvørjum øðrum, siga tey.
Tað er heit luft. Fakta er, at norðurlendsku sáttmálarnir koma ikki ríkisborgararættindum okkara til kníggja.
Ongin trygd er heldur fyri, at sáttmálarnir verða verandi – men ríkisborgararættindi kann ongin taka frá tær.
Sambandsflokkurin fer til val uppá at tvífalda talið av lesandi á Fróðskaparsetrinum. Okkara universitet skal mennast við fleiri útbúgvingum, serliga teimum vinnurættaðu.
Kortini fer ongin at avskera seg frá bestu útbúgvingarmøguleikum í okkara parti av heiminum.
Reyða passið á borðið – so er universitetshurðin opin.
Bárður Nielsen, løgtingsmaður
Valevni Sambandsfloksins til løgtingsvalið
RN
Aftur


text:
Oda Strøm
13.04.2018 - 07:03
Tíðindi > Heilsa & Umhvørvi > Dálking
Sigrun Mohr og Elin Lindenskov hava sett sær fyri, við hjálp frá øðrum góðum fólki, at rudda Føroyar uppá ein dag 15. september í ár.- Føroyar skulu taka ábyrgd í ovurhondsstóru avbjóðingini við ruski í náttúruni, sigur Elin Lindenskov.
- Tí tóku eg og Sigrun Mohr stig til, at Føroyar skuldu luttaka á altjóða ruddingardegnum. Síðani hevur toymið ment seg, og fleiri eldsálir eru komnar aftrat.
“Rudda Føroyar” er eitt samstarv millum umhvørvisfelagskapirnar Føroya Náttúru- og Umhvørvisfelag (FNU) og Ringrás og onnur umhvørvisverndarfólk í Føroyum. Toymið er í dag mannað av Sigrun Mohr, Elini Lindenskov, Heiðriki Hejnesen, Lindu Macdonald og umboðum úr Ringrás og FNU.
- Rudda Føroyar ynskir at fáa so nógv fólk sum gjørligt at luttaka í alheims ruddingardegnum. Málið er at fáa 5% av heimsins fólkum út at rudda í nærumhvørvinum ein dag um árið, so um fólk ynskja at hjálpa, eru tey vælkomin at skriva til okkum, leggur Elin Lindenskov afturat.
Meira kunning um átakið kann lesast her


text:
Portalurin skrivar nú, at arbeiðsloysi minkar í euroøkinum
. Keldan er Eurostat
.
Hetta er beint til Breaking News.
Vit skulu hálva triðju viku aftur fyri at finna nakað frá Eurostat um arbeiðsloysi
. Tað verður gjørt upp mánaðarliga og ikki kvartalsvís. Nýggjastu arbeiðsloysistølini vísa ikki minking, sum portalurin skrivar, men ein vøkstur í mun til sama mánaða í fjør, bæði tá vit hyggja eftir euro-londunum, og í samlaða ES. Og rokna vit í høvdinum til kvartalsvís tøl, er eisini vøkstur í mun til undanfarna ársfjórðing í bæði euro-londunum og í samlaða ES.
Men Eurostat hevur eisini akkra kunngjørt
eitt annað tal við arbeiðsmarknaðarviðurskiftum, sum vísir eina minking. Talan er um tal av fólki í arbeiði í euro-londunum, ið er fallið í fyrsta ársfjórðingi - bæði samanborið við undanfarna ársfjórðing og samanborið við sama ársfjórðing árið fyri. Í samlaða ES er talið av fólki í arbeiði fallið í mun til sama ársfjórðing í fjør, men stendur í stað í mun til undanfarna ársfjórðing.
So kanska er hatta ikki Breaking News kortini. Heldur er talan um meira sjusk sum eigur verða rættað.


text:
15.9.13
Eg eri næstur
Í næstum gevur Sprotin út nýtt yrkingasavn eftir Oddfríð Marna Rasmussen, sum Jan Egil Kristiansen avmyndaði omanfyri. Nýggja yrkingasavnið hevur fingið heitið Eg eri næstur. Her er fyrsta stakyrkingin úr savninum, sum væntandi kemur út um ein mánað.
Eg kundi hugsað mær at fingið mína egnu grøv at hildið
Eg kundi hugsað mær at fingið mína egnu grøv at hildið.
Fingið mína egnu grøv,
áðrenn eg doyði.
So kundi eg longu nú farið
og sett niður ymiskt á leiðið.
Eg hevði sett niður blómuleykir,
og fyrireikað moldina
til ta súrligu og beisku sevjuna úr mær.
Eg hevði fingið krokus og tulipanur at vaksa
og fyrireikað moldina til tann milda
og droymandi angan
úr innasta hjartakamari mínum.
Sett niður eitt sindur av persillu,
so maðkarnir kundu køvt
tann herskna rákan av ósøgdum orðum.
Eg hevði við vissu sett niður páskaliljur,
og fyrireikað moldina til sál mína,
til anda mín.
Eg kundi hugsað mær at fingið mína egnu grøv at hildið.
Fingið mín egnu grøv at vitjað hvønn dag,
so at moldin kundi vant seg við
rødd mína,
andadráttin,
kropsluktin,
eygnakøstini,
tey eymu beinini,
ið varisliga ganga kring grøvina
og hjúkla um tann vøkstur,
ið skal gerast ein partur av ævinleika mínum.
Eg hevði sett upp ein vakran gravstein
úr føroyskum gróti,
og rist egna navn mítt í hann.
Á steininum skuldi staðið:
Oddfríður Marni Rasmussen
1969 -
Latið okkum granska út,
hvat rætt er,
latið okkum sameintar royna at skilja,
hvat gott er!
(Job, 34, 4).
Pláss skuldi eisini verið til konuna.
Hon hevði fingið sólina at skilt,
hvagar hon skuldi skinið,
og mjørkan at andað
vátliga á gravargrasið.
Ongin gráklødd dúgva
við høvdinum
undir øðrum vonginum
skuldi kúrt
á steininum,
men ein lítil eskja
við seinasta balsameraða hjartaklappi okkara
skuldi prýtt umhvørvið
við sínum djúpa undirtóna.
Eg kundi hugsað mær at fingið mína egnu grøv at hildið,
so eg kundi vant meg við deyðan,
vant meg við árstíðirnar
og vindarnar,
ið krydda tankar mínar við lívinum,
eg havi livað.
Eg kundi hugsað mær at fingið mína egnu grøv at hildið,
og tá ið eg var vorðin gamal,
hevði tað verið gott,
um annað beinið varð tikið
og lagt í grøvina,
so at moldin og tað, sum í henni býr,
veruliga kundi vant seg við smakkin av mær.
Eg klári ikki tankan um at liggja úti og rotna.
Tí kundi eg hugsað mær mína egnu grøv at hildið;
at vant meg við moldina,
bara til eg doyggi.
Yrking eftir Oddfríð Marna Rasmussen


text:
Limaskapur
02. Jan 2017
Hvannasunds kommuna er limur í Interkommunala Renovatiónsfelagsskapinum (IRF), SEV og Kommunufelag Føroya, og umboð kommununar í felagsskapunum eru: IRF: Jákup...
les meir
Brenna bál
29. Des 2016
Søkjast skal um loyvi at brenna nýggjársbál.
les meir
Jólatrøini í Hvannasunds kommunu
07. Des 2016
Í ár verður haldið, tá ið jólatrøini verða tendrað, á Torginum í Norðdepli.Hóskvøldið 8. des. 2016 kl. 18 fer Tronga-kórið at syngja, røða verður...
les meir
Skattalistin 2015
07. Des 2016
Skattalistin fyri 2015 liggur frammi til alment eftirlit á kommunuskrivstovuni frá í dag 7. des. 2016 til og við mikudagin 21. des. 2016 í...
les meir
Fíggjarætlan 2017
06. Des 2016
Hvannasunds bygdaráð samtykti á fundi 5. des. fíggjarætlanina fyri 2017. Samlaðu inntøkurnar fyri 2017 eru mettar at vera 16,7 mió kr. Rakstrarútreiðslurnar verða 13,2, harav...
les meir
Vinningar á Lutaseðlum á marknaðardegnum 2016
26. Nov 2016
Vinningar av Lutaseðlasøluni á Marknaðardegnum 26.11.2016 1. Málningur frá Livar Nysted stødd 100...
les meir
Fínteljing av kommunuvalinum 2016
22. Nov 2016
Fínteljing av kommunuvvalinum var 11.11.2016 og var hetta endaliga úrslitið.Listi AListin01Sigmar Sørensen252Ragnar Joensen183Albert Olivur Samson Johannsen94Hjalmar Zachariassen7Listi BListin21Irdi Jacobsen672Jákup Martin Poulsen433Hans Fuglø Christiansen374Ingrid...
les meir
Valið til Eldraráðið
09. Nov 2016
Úrslitið av valinum til Eldraráðið er:1. Jóhanna Margreta í BuðEykalimur Bodil Simonsen ...


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Norðstreymoyar Heimavirkisfelag er stovnað
10.07.2014
Stovnandi aðalfundur hjá Norðstreymoyar Heimavirkisfelag var í hugnaligu Vektarbúðini í Vestmanna. Fitt av fólki møttu, og vórðu 45 limir teknaðir.
Nevnd varð vald og skipað soleiðis: forkvinna Barbara Brattaberg, skrivari Maud Poulsen og kassameistari Malan Stórá.
Við stovnanini av Norðstreymoyar Heimavirkisfelag verður høvi at selja heimavirkaða vøru í Vestmanna alt árið, og somuleiðis verður møguleiki fyri at keypa sær kaffi og køku í kaffistovuni.
Opið er mána- leygardag, kl. 13.00-17.00 frá ídag, 10. juli og fyribils til 16. august. Eftir hetta verða upplatingartíðirnar møguliga broyttar.
Øll kunnu gerast limir í felagnum, hetta kann gerast við at koma í caféina, at skriva til barbarabrattaberg@gmail.com, ella við at ringja til Barbaru á 224702.
Sáttmálið er gjørdur um at leiga íbúðina og handilin hjá Niels hjá John. Ætlanin er at hava kaffistovu í íbúðini og at selja heimavirkaða vøru í gamla handlinum.
Ókeypis Wifi er í kaffistovuni, og fyrstu dagarnar verða innkomnu vørurnar somuleiðis í kaffistovuni.
Talan er um eitt trivnaðar- og mentanarligt átak, sum skal vera trivnaðinum í bygdini at frama.
Norðstreymoyar Heimavirkisfelag er áhugafelag burturav, tvs. at alt arbeiði verður gjørt sjávboðið og ólønt.
Stórur áhugi er millum limirnar at passa handilin og kaffistovuna, og vóna stigtakararnir, at enn fleiri limir tekna seg, so at tiltakið verður varðandi.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Írski búskapurin veksur við brølandi ferð
Við triðju konservativu stjórnini á odda í Dublin er írski búskapurin í betri standi enn nakrantíð síðan “húsabløðruna” árini eftir bankakreppuna í 2008.
Ungi, nýggi, bert 38 ára gamli forsætisráðharrin, Leo Varadkar (samkyndur forrestin) og høgravendi leiðarin hjá írska Fólkaflokkinum hevur ikki meiri enn sett spónina í greytin. Hann fær dyggan veljarastuðul fyri sína leiðslu.
Bretska avísin The Observer skrivar, at Írland hevur mesta búskaparvøkstur í Evropa fjórða árið á rað. Í 2017 vaks BTÚ 4,8%, stak gott eftir ES máti.
Baksíðan er høg húsaleiga og gravgangur eftir borðum í Michellin matstovum.
Ein orsøk til framburðin í fjør og 2016 er vøksturin í íløguhugi bæði úr USA, úr øðrum ensktmæltum londum uttan fyri Evropa og serliga úr Bretlandi sjálvum.
Um tað skuldi hent, at Bretland ikki fær nóg góða fríhandilsavtalu eftir Brexit, ræður alt um hjá bretum at framleiða og handla við ES úr næsta og mest líka grannalandi sínum, Írlandi beint fyri vestan.
Írar ivast, um miðjan av oynni fer at mennast aftur. Vestursíðan og útjaðarin vóru serliga hart rakt, tá húsabløðran brast, og hevur ikki vunnið innaftur eftirsleipið í íløgum, sethúsum og vinnulívi.
Men búskaparfrøðingar eru ikki í iva, at tann brølandi búskaparframgongdin fer eisini at gagna útjaðarum og landbúnarøkjunum og lyfta landið alt við sær.
Dublin hevur havt mest fyrimun av vøkstrinum. Men 1.000 nýggj arbeiðspláss á landspláni um vikuna, harav 3/4 eru uttan fyri Dublin, gera, at nógvu íløgurnar í Írland við ES-marknaðinum fyri eyga fara at gagna allari oynni.
Mesta høvuðbrýgg í Írlandi nú stendst av, prísirnir á fastogn í Dublin eru ov høgir. Húsaeigarar vóna, at Bretland fær eina vána handilsavtalu við ES, so at Dublin fær fullan fyrimun av einum “hørðum” Brexit.
Jú harðari Brexit verður, jú betri leiklut fær Írland sum verandi og komandi ES-limur ístaðin fyri Bretland. “Hvør av øðrum liva má.”
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Nýársheilsa frá Føringatíðindi
Av Jóan Petur uppi í Trøð. Úr Føringatíðindi, nr. 1, 1894.
Lag: Bor jeg paa det høje fjæld
Fróðligt nýár ynski eg öllum teimum, sum meg vilja styðja og halda,
og, so teimum lovi eg: Eg skal vælviljan aftur teim galda.
»Reinförheitin er ein dygd«, segði kerlingin: á nýári serkin hon vendi.
Alt, eg veit, av bý og bygd: nyttugt, vakurt og nýtt tykkum sendi.
Eg veit, soti vinurin mín, um fólk og lond og hav og rin.
Alt, eg eigi, er tær unt, ja, mangt stuttligt eg goymi til tín.


text:
Orð: Kingo
Týtt: Jákup Dahl
1. Upp, gleðist allir, gleðist nú,
og lat við fagnaði og trú
í Guði okkum gleðast.
Tí Jesus hann er nú so nær
og vil, tí øll hann hevur kær,
í mannahold várt klæðast.
2. Burt sút úr øllum hjørtum nú!
Kom heiløg gleði, so í trú
vit Jesus kunnu fagna
við bøn og tøkk av hjartans grund,
tá trygd skal eiga lív og lund
og lov, sum ei skal tagna.
3. Guð, lat tín frið, sum hægri er,
enn mannavit kann fata her,
várt hjarta so væl varða
í Jesusi, at okkum hjá
tann jólagleði finnast má,
sum aldri burt skal fara!


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
22. Mai 2007
Fjallsvegur verður stongdur!!
Á byggifundi í dag, tann 22. mai, er avtalað, at Fjalsvegur verður stongdur frá týsdegnum 29. mai, kl. 8. Roynt verður at hava vegin opnan aftur nakrar dagar síðst í juni ella í byrjanini av juli mánaða. Innasti teinurin av
07. Mai 2007
Nú er Vestmannatunnil raðfestur í samferðsluætlan
Leingi hevur verið spurt og bíðað eftir eini heildarætlan fyri øllum samferðsluútbyggingum í Føroyum. Leingi og væl hevur eisini verið arbeitt við hesum. Og nú, loksins, er hon her, Samferðsluætlanin. Arbeiðið er í høvuðsheitum gjørt í einum samstarvi millum Vinnumálaráðið, Landsverk
02. Mai 2007
Romantique - nýggjur handil í Vestmanna
1. mai lat nýggjur handil - Romantique - upp í Vestmanna. Í handlinum fáast gávulutir av alskyns slag. Tað er Kirstin Johannesen, sum hevur latið handilin upp. Handilin húsast á Toftavegi 26. Góðir parkeringsmøguleikar eru beint við handilin. Lítið man vera at ivast í, at
02. Mai 2007
Fiskivinnuskúlan
Nú verður farið ígongd við at byggja Fiskivinnuskúlan í Vestmanna Vegna samgonguna hevur landsstýrismaðurin í mentamálum, Jógvan á Lakjuni, nú lagt fyri tingið at broyta verklagslógina frá 2005 um at byggja nýggjan Fiskivinnuskúla, so at verandi fíggjarkarmur uppá 22 mió. kr. verður hækkaður til
26. Apr 2007
Flaggdagsrøðan hjá Karl A. Olsen, borgarstjóra
Røða Flaggdagur 25.04.07 Tað er ilt at siga, nær føroyska flaggsøgan byrjar, tí vit vita onki um føroysk fløgg fyrr enn seint í 19. øld.
23. Apr 2007
Flaggdagshald
Flaggdagshald verður niðanfyri skúlan í Frammbø flaggdagin kl. 14.00. Karl A. Olsen, borgarstjóri, heldur røðu. Vestmanna Hornorkestur og Vestmanna Sangkór luttaka. Um ikki viðrar verður haldið í auluni!
12. Apr 2007
Gamli Skúli
Vestmanna Bygdarráð samtykti á fundi 27. mars 2007 tilmæli frá Mentunarnevndini um niðurtøku av Gamla Skúla. Hetta er gjørt í eini ásannan av, at bygningurin er í sera vánaligum standi, og at tað tí verður sera kostnaðarmikið at umvæla og gera bygningin brúkiligan
10. Apr 2007
Fjallsvegur
Karl A. Olsen, borgarstjóri, og Stein Olvur Petersen frá P/F J K Petersens Contractors skrivaðu 4. mars 2007 undir sáttmála um arbeiðstøkuna av Fjallsvegi. Arbeiðstøkan umfatar leinging av Fjallsvegi út til Gamla Garð, og betran av íbindingini við Ovara Veg. Sáttmálaupphæddin er uppá 4.428.092
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Eirikur Lindenskov 11.10.2018 (23:59)
Melania Trump: Eg eri mest happaði persónur í heiminum
– Tað er neyðugt, at vit uppdraga børn til at stýra kenslum sínum sosialt, sigur amerikanska forsetafrúan.
Amerikanska forsestafrúan, Melania Trump, sigur, at hon kanska er »mest happaði persónur« í heiminum.
Hon segði hetta í eini sjónvarpssamrøðu, har hon førdi fram síni »Ver best«-framtak, ein herferð, sum skal eggja børn at fylgja sínum egnu persónligu málum.
Ummælarar hava lagt dent á, at maður hennara, Donald Trump forseti regluliga happar fólk fyri útsjónd og fyri tað, hann heldur er tørvur upp á gávur upp á talent ella gløggskygni.
– Eg kundi sagt, at eg eri tann mest happaði persónur í heiminum, sigur Melania Trump í samrøðu í »Good Morning America«, sum varð send hósdagin.
Hon sigur, at »Be Best« herferð hennara vendir sær ímóti sosialum miðlum og atferð á internetinum, tí tað erin ein partur av tí, »sum fólk siga um meg«.
– Tað er neyðugt, at vit uppala børn til at stýra kenslum sínum sosialt, so tey megna at handfara slíkar trupulleikar, tá tey verða vaksin, sigur hon.
Amerikanska forsetafrúan sigur eisini, at tað eru persónar í Hvítu Húsunum, sum hon og forsetin ikki kunnu líta á. Hon nevnir eingi nøvn, men hon sigur, at maðurin hennara veit, hvørji tey eru.
– Well, tað eru eisini nakrir persónar, sum ikki arbeiða har longur, sigur hon.
Spurd um persónar, sum tú ikki kanst líta á, arbeiða í Hvítu Húsunum, svarar hon:
– Ja.
Trump-umsitingin er nakað skakað av, at eini áleypandi grein í einum blað, har republikanski forsetin verður harliga kritiseraður av einum høgtstandi, ókensum persónu í starvsliði sínum.
Samrøðan við Melaniu Trump, sum fór fram undir vitjan hennara í Afrika, verður send í fullari longd í morgin á amerikansku sjónvarpsstøðini ABC.
Melania Trump vitjaði á ferð síni í Afrika Gana, Malawi, Kenya og at enda í Egyptalandi.
/ritzau/AP
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nám sóknast eftir dugnaligum og ágrýtnum námsfrøðiligum serfrøðingi, sum við innliti og hegni skal seta námsfrøðiligu menning fólkaskúlans á breddan.
Námsfrøðiligi serfrøðingurin skal vera við til at lyfta og stimbra skúlan námsfrøðiliga og fakliga.
Arbeiðið fevnir um, saman við stjóranum og ráðgevunum í Námi, at menna eina ráðgevaskipan til skúlaverkið. Í fyrstu atløgu til fólkaskúlan og síðan eisini til dagstovnaøkið og skúlaverkið í síni heild. Harumframt verða viðgerð og tilráðing um dagføringar av námsætlanunum eisini partur av arbeiðinum.
Talan er um eitt tíðaravmarkað starv til 31. juli 2021 – við møguleika fyri leingjan til 31. juli 2023.
Uppgávurnar eru m.a.:
Saman við stjóranum, ráðgevunum og øðrum í Námi:
Førleikakrøv
Vit vænta okkum, at umsøkjari hevur:
Lønar- og setanarviðurskifti
Starvið verður sett og lønt sambært sáttmála millum Fíggjarmálaráðið og avvarðandi yrkisfelag.
Vit bjóða
Eitt spennandi og avbjóðandi starv, har tú ert við til at menna skúlaverkið. Starvið hevur nógvar skiftandi uppgávur og nógv samskifti inn- og úteftir. Arbeiðið er á høgum fakligum støði, og møguleikarnir fyri bæði persónligari og fakligari menning eru góðir.
Umsókn
Skrivlig umsókn merkt ‘serfrøðingur’ saman við avritum av prógvum, C.V. o.ø. skal sendast til:
Nám
Hoyvíksvegur 72
Postrúm 3279
FO-110 Tórshavn
Ella sum teldupostur á eydun@nam.fo
Umsóknin skal vera Námi í hendi í seinasta lagi sunnudagin 19. august 2018.
Ynskjast fleiri upplýsingar, kanst tú seta teg í samband við Eyðun Gaard, stjóra í Námi, á tlf. 555150 ella við telduposti á eydun@nam.fo.
Nám er stovnur undir Mentamálaráðnum, sum veitir tænastur og undirvísingarmiðlar til skúlaverkið. Høvuðsvirkisøkini eru at útvega fjølbroyttar undirvísingarmiðlar - prentað og talgilt tilfar, undirvísingarportalin Snar, fakliga og undirvísingarliga ráðgeving, skeiðsvirksemi, miðlasavn, útlán og skeið. Í Námi eru 23 starvsfólk. Próvstovan er knýtt at Námi, og har arbeiða 7 fólk.


text:
Varðberg í innsiglingini til Aberdeen - eftir George Wiseman - Ogn: Heri Niclasen
Málningur av kolfýrda síðutrolaranum Varðberg úr Miðvági.
Mynd av málningi sum Aberdeen málarin George Wiseman (1906-1986) hevur mála.
George
Wiseman byrjaði longu at gera skitsur av skipum í dokkini í Aberdeen, sum 12 ára gamal, og eitt stórt tal av málningum eru síðan latnir úr hansara hondum. Í endurminningum sigur George : Eg rokni
við at mínir málningar finnast runt allan heim. Eg havi gjørt teir til skipsmenn, skiparar, reiðarar og vinir úr nógvum ymiskum londum. Enntá fyri skipasmiður hava eg mála, ímeðan skipini
vóru í gerð og fram til tey blivu liðugt bygd.
Í 1930unum róku George og konan Nelly matstaðið ”Harbour Cafe” í
Aberdeen, Harbour Cafe var staðið har nógvir sjómenn hittust.
Týskir, íslendskir og føroyskir skiparar, vildu ikki einans eta
og drekka har inni, men provianterðaðu ofta ígjøgnum Wiseman og í flestu førum komu teir eisini við eini mynd av skipinum teir førdu, fyri at fáa George Wiseman at mála ein málning.
Hesin málningurin er av Varðberg, ávegis inn til Aberdeen. Skiparin á Varðberg, Jens Jacob Niclasen úr Miðvági, keypti henda málningin
frá George Wiseman. Tað munnu finnast nógvar málningar eftir G. Wiseman í Føroyum ongin yvið um tað.
Í 1949 var Varðberg
við Jens Jacob Niclasen skipara , við til at bjarga einum donskum farmaskipið inn á Miðvág. Manningin á Varðberg fekk bjargingarløn, skiparin Jens Jacob Niclasen, lat eftir hetta, nýggjan bústað
og hotel byggja í Miðvági. Tað sum vit í dag kenna sum ”Gamla Hotel” ella Magenta, sum var endurreist fyri kortum.
Les og sí
fleiri myndir av Varðberg og eisini um hendingina við danska farmaskipinum. Trýst HER.
janerik
www.vagaskip


text:
Sørvágur og sørvingar I
Útgávudagur: 14/12-1995
ISBN nr: 99918-934-1-5
Stødd: 512 bl.s.
Skreyt innbundin.
Śtseld frį forlagnum.
Eitt brot úr bókini:
NAKRAR HUGLEIÐINGAR UM SØRVÁG
Søgnin sigur at norðbúgvin "Sørli" bygdi Sørvág
fyrst, tað er væl møguligt, men eingi prógv eru
tó funnin fyri tí. Summir siga, at hann nevndist "Servin",
men har heldur m.a. Mikkjal á Ryggi, at teir munnu hava blanda við
Severin Fohrman, dani, ið mitt í 1600-talinum keypti jørðina
í Sørvági frá Benkenstockunum, og sum stutt
eftir seldi alla jørðina aftur; hann var av føroyingum
róptur "Servin". Tað er væl hugsandi, at bland er komið
í sagnirnar har. Sørli skuldi eiga tríggjar døtur:
"Ytra", "Notra" og "Sutra", og býtti hann jørðina í
bygdini ímillum tær, í tað triðingsbýti,
ið enn er. Men tann parturin av søgnini man vera lítið
eftirfarandi. At haganøvnini koma av ættunum: norður og
suður, fyri Norður-og Suðurtriðing, man fáður
ivast í, og Úttriðingur hevur so fingið sítt
navn av, at hann er uttastur ella gongur út í hav. Nær
Sørvágur er bygdur er ilt at siga, summir halda, at landið
var býtt sundur longu við landnámi, ella stutt eftir,
um ár 900. Onkur heldur um ár 1000. Mikkjal á Ryggi
nevnir í Miðvinga søgu, at tað er ikki líkt
til at Miðvágur er "landnámsbygd" ella garður, men
er bygd seinni. Hetta sigur okkum, sum eisini Kjartan Danielsen førir
fram í bók síni "60 tals systemet og det Færøske
landnam", at roknast má við, at landnámsgarðarnir
í Vágum hava verið: Sandavágur, Sørvágur
og Bøur. Har tær 180 merkurnar í Vágum hava
verið javnt býttar millum bygdirnar, á 60 Mk. hvør.
T.v.s. at Bøur, sum í dag bert hevur 18 Mk. hevur átt
allan norðara partin á Vágoynni, men hevur seinni mist
stóran part av síni jørð, har kunnu vera fleiri
grundir, t.d. at kongsjørð er umløgd til hinar bygdirnar,
við tað at festarnir hava búð har o.l. Vert er at geva
gætur, at løgmaður seinni búði í Sandavági
og prestur í Miðvági; tað hevur óivað
ikki havt lítið at týða í tí sambandi.
Jørðin sum í dag hoyrir til Miðvágs, hevur
so upprunaliga verið nøkunlunda javnt býtt millum hinar
bygdirnar, tað norðasta hava bíggjarmenn havt, meðan
sørvingar og sandavágsmenn hava havt hvør sína
helvt av restini. Tað ið eisini, hugsi eg, loysir gátuna,
ið fólk leingi hava trætst um, hví tað stóra
vatnið í Vágoynni kallast "Sørvágsvatn".
Um tað er rætt, at Miðvágur ikki var landnámsbygd,
sum jú Mikkjal á Ryggi grundgevur væl í síni
Miðvinga søgu, tá hann nevnir t.d. um tað "gomlu
gøtuna" til Sørvágs, ið gekk niðan á
gøtuna frá Sandavági, heldur enn beinleiðis, hvat
hon ikki gjørdi fyrr enn seinni o.s.fr. So má jarðarbýtið
hava verið sum áðurnevnt. Men so hevur Vatnið jú
ligið alt sum tað er í Sørvágs haga, so er
tað heldur ikki løgið, at tað varð rópt "Sørvágsvatn".
Her er vert at viðmerkja, at ikki í einum einasta gomlum skjali
kanst tú finna navnið "Leitisvatn", ið summir nú
kalla Vatnið, men í skjølum heilt aftur í 1600-talið,
verður Vatnið antin rópt "Vandet mellem Midvaag og Sørvaag",
"Det Store vand mellem..." ella oftast "Sørvaags-vandet". Hetta
nevni eg bara, ikki tí, um onkur vil kalla Vatnið okkurt annað,
so má tað vera teirra søk.
Viðvíkjandi bygdanavninum, so halda summir, at tað kemur av tí nógva sandinum, sum norðbúgvarnir nevndu "seyr", so at bygdin upprunaliga hevur itið "Seyrvágur", tað fatan hugsi eg teir flestu fornfrøðingarnir hella til. Tað verður sagt, at summir fyrst í tríatiárunum og í fýratiárunum byrjaðu at nevna Sørvág fyri "Seyrvág", og fekk hetta frá tí "almenna" góða undirtøku í nøkur ár, við tað at øll skjøl og stempul hjá m.a. Sørvágs Sjúkrakassa, Arbeiðsmannafelagnum, kommununi og fleiri vinnufyritøkum frá teirri tíðini vóru merkt "Seyrvágur" og gongur hetta eisini aftur nógva aðrastaðni frá tí tíðini, men seinni eru menn í bygdini tíbetur farnir frá hesum aftur og nýta nú gamla vakra navnið Sørvágur, og man tann einfaldasta grundin, hugsi eg sjálvur, vera hon, at Sørvágur er vakrari enn "Seyrvágur", sum í okkara oyrum ljóðar bæði fremmant og enntá óføroyskt, tað skurrar sum sagt verður. Men um vit so hella til tað fatan, at navnið stavar frá "seyr", sandinum, so eru tó eingi prógv fyri tí, og má hetta tí bert standa sum eitt ástøði, og als ikki sum nakar veruleiki, tí tað veit einfalt eingin í dag. Hví eitur tá t.d. Sandavágur, sum eisini var landnámsbygd so ikki "Seyrvágur" = Sandavágur, um navnið stavar frá "seyr" = sandinum ? Her er okkurt, ið ikki samsvarar, hugsi eg. Tá er søgnin, at maðurin, ið bygdi Sørvág fyrst, æt Sørli, líka eftirfarandi, ella líka óeftirfarandi, um tú vilt. Tað einasta vit vita við vissu er, at tey síðstu 600 árini kann tað skjalprógvast, at bygdin hevur itið "Sørvágur" við Ø. Eg havi eisini ta fatan, at málfrøðingar í dag eru samdir um, at navnið, sum vanliga verður nýtt og sum í longri tíð hevur verið nýtt, eigur at vera viðurkent sum rætta navnið. Tað kann eisini nevnast, at eldri sørvingar altíð hava verið sera harmir um hetta "óskilið" ikki at nevna bygdina við sínum rætta navni, sum okkara forfedrar hava nýtt í øldir, men tíbetur er hetta, sum funnið var uppá í tríati/fýratiárunum, nú fána burtur aftur og hevur ikki vunnið frama millum bygdarfólkið.
At menn hava sett seg niður í Sørvági er einki at undrast á, Sørvágsfjørður er náttúruhavn og Sørvágur liggur inni í einum væl vardum firði, sum norðbúgvarnir eisini vóru vanir við úr Noregi og hava teir tí trygt kunna lagt síni langskip á vánni her.
Útgravingar síðst í fimtiárunum og fyrst í sekstiárunum hava víst, at teir fyrstu, sum búsettu seg her, búðu uttanfyri Kirkjuánna og eru fleiri toftir funnar har, m.a. har gamla fimleikarhøllin er og svimjihylurin og oman í nýggja kirkjugarðin. Onkur heldur, at grundin til, at tey fyrstu búsettu seg har úti, er, at tað við fyrsta eygnakast er tað staðið í bygdini, har tað lívir móti øllum veðri. Men seinni fluttu fólk millum áirnar Kirjuá og Stórá at búgva, og er tað har tann gamla kenda bygdin seinni stóð. Tað vísir seg eisini, at har millum áirnar er ógvuliga veðurgott, sjálvt um tað sýnist opið fyri, hetta eru menn sjálvandi komnir eftir upp gjøgnum tíðina, og búsettu seg tí har seinni. Annars eru toftir eisini funnar úti á Kettusnøklunum rópt, og eitt pláss stutt heimanfyri har, nevnist úti á Toft, og sigur navnið seg sjálvt. Har kundi tað hugsast, at tann ella teir, ið hava átt Úttriðing hava búð á síni egnu jørð, sjálvt um vit vita, at øll bygdin seinni var heimrust, t.v.s. felagsogn fyri allar hagapartarnar, men hetta kundi, sum sagt, verið tekin um, at bygdin møguliga einaferð hevur verið býtt í tríggjar býlingar, men hetta eru tó bert gitingar. Bygdapartarnir heimi í bygdini hava óivað verið "Norð í húsi" og "Yviri í húsi", meðan býðlingurin úti á Toft, óivað hevur itið "Úti við Garð" ella okkurt líknandi. Nøkur gomul skifti tíðliga í 1700-talinum vísa klárt, at Úttriðingur fyrr hevur verið róptur "Garðshagi" ella líknandi, við "Garð" navninum uppií. (Sí m.a. skifti frá 14.10.1718).
Tað sum eisini er vert at hugsa um, er, hvussu tað ber til, at fyrsti kirkjugarðurin/ gravstaðið (sí um tað undir Hús 9) hevur verið millum áirnar, har bygdin seinni kom at vera, meðan hann seinni var fluttur út um Kirkjuánna, har bygdin áður hevði verið. Óivað er tað so, at fólk helst vildu hava gravstaðið passaliga langt burtur frá húsum.
Í 900-11/1200 hugsi eg, at bygdin hevur verið uttanfyri kirkjuánna. Í 12/1300-talinum er líkt til, at bygdin er flutt millum áirnar, og hevur tá ein býlingur eisini verið úti á Toft og út eftir tann vegin út á Kettusnøklarnar, har toftir eru funnar, tá grivið hevur verið út fyri sethúsum tíðliga í 1900-talinum (sí u. Hús 103 og 110). Hesin býlingur úti á Toft er so útdeyður antin í 1300-talinum ella í 1500-talinum. Í 16, 17 og 1800-talinum hugsi eg, at bygdin bara hevur verið millum áirnar. Onkur heldur at býlingurin úti á Toft og út tann vegin, møguliga eru útdeyðir av svartadeyða, ið var í 1349/50 og hava fólk tí ikki tora at búsett seg aftur har í gamlari tíð. Sambært teimum, ið funnu hesar toftirnar, so hildu teir, at tær stavaðu ikki seinni enn frá 1500-talinum. Tað er ikki fyrr enn í seinnu helvt av 1800-talinum, at fólk fluttu út aftur um Stórá at búgva.
Um fólkatalið áðrenn 1801 er ilt at meta um, tí vit hava einfalt ikki nøvnini á øllum teim fólkum, ið tá livdu, tí tað er langt frá, at skifti eru eftir øll, tí er tað sera trupult at finna navnið á nógvum fólkið fyri hesa tíð, tó nógv kann finnast á ymiskan hátt. Søgnin sigur, at í 1600-talinum vóru bert 7 hús í Sørvági, og Paulina í Búðini (1853-1947) visti at siga frá teim gomlu, at í 1700-talinum vóru 11 hús í Sørvági, og samsvarar hetta sera væl við tær skrivligu keldurnar. Vit kunnu soleiðis sláa fast, at Sørvágur hevur verið ein sera lítil bygd. Í 1801 eru bert 86 fólk í bygdini og 19 hús, og út frá teimum upplýsningum, ið eg havi, hevur fólkatalið verið nøkunlunda tað sama í 1700-talinum, meðan tað í 1600-talinum klárt hevur verið minni, kanska ikki meir enn 50 og í 1500-talinum er líkt til, at tað neyvan hava verið stórt meir enn eini 30-40 fólk í bygdini. T.d. í Jarðarbókini fyri 1584 eru bert 3 bøndur, t.v.s. ein til hvønn hagan, og hava teir eisini havt búgvandi í smáum kroysum eini 10-12 húskallar og arbeiðskonur hvør.
Í 1801 búgva 482 fólk í Vágum og Mykinesi og er Sørvágur tá tann minsta bygdin av teim størru bygdunum. Býti er hetta:
Bygd: Fólk: Hús:
Sandavágur: 110 23
Miðvágur: 145 36
Sørvágur: 86 19
Bøur/Gásadalur: 66 13
tilsamans: 407
Mykines: 75 17
Tilsamans: 482 (Vágar og Mykines)
Seinni fór Sørvágur at taka seg fram, og í 1890 kom hann upp um hinar báðar størru bygdirnar (Miðvág og Sandavág) í fólkatali, og hevur Sørvágur síðani havt munin og nú hevur Sørvágur gott 100 fólk fleiri enn næsta bygdin Miðvágur.
Við fólkateljingina 1966 og 1970 er býti millum bygdirnar
í Vágum hetta:
Bygd: 1966: 1970:
Sandavágur: 663 649
Miðvágur: 803 802
Vatnsoyrar: 39 51
Sørvágur: 928 957
Bøur: 33 36
Gásadalur: 32 26
Mykines: 92 63
Tilsamans: 2.590 2.584
Eg skal her nevna fólkatalið í Sørvági
við fólkateljingarnar, ið verið hava í 1800-talinum:
Ár: Fólk: Hús:
1801: 86 19
1814: 85 24
1821: 101 30
1822: 104 30
1826: 108 29
1834: 124 29
1840: 140 30
1845: 143 32
1850: 157 33
1855: 163 34
1860: 191 38
1870: 224 42
1880: 304 51
1890: 359 65
Nøkur tøl í 1900-talinum:
Ár: Fólk: Hús:
1901: 436 73
1906: 433 81
1935: 755
1945: 776
1966: 928
1970: 957
1972: 952
1974: 988
1975: 973 292
1994: 913 340 (50 hús standa tóm, 75 húsum býr bert eitt fólk í).
Stóri vøksturin í fólkatalinum í
Sørvági í 1800-talinum, sigst at koma av, at Sørvágur
tá var roknaður sum eitt óvanliga gott útróðrarpláss,
søgnin sigur, at í Sørvági nýttist einum
bert tráðu og pott fyri at klára seg. Hetta gjørdi,
at nógvir avbygdamenn settu seg niður her, fleiri komu við
stórum húski, sum vit koma at síggja, tá ið
vit gjøgnumganga ættirnar.
Eftir 1900 er tað ein royndur lutur, at fólkatalið er vaksið til uml. 1000 fólk. Í 1980-unum segðist fólkatalið í bygdini eitt skifti at vera omanfyri 1000, men tað er so við stóru fólkafráflytingini, ið nú hevur verið, komi niður um fólkatalið í 1966.
Annars kunnu vit síggja, at ómetaliga nógv, ið fødd eru í Sørvági, eru flutt av bygdini gjøgnum alla 20-indu øld. Serliga til Havnar og niður til Danmarkar.
..........


text:
Svimjiárið 2016/2017 byrjaði av sonnum við einum braki her heima, tá ið ungi vágbingurin Róland Toftum úr Suðuroyar Svimjifelag í morgun setti stórt nýtt føroyskt juniormet, við at svimja 50 metra bringusvimjing uppá 29.00 sekund. Hetta á svimjistevnu í Gundadali sum Havnar Svimjifelag skipar fyri.
Besta tíð hjá Rólandi var hansara føroyska juniormet 29.07 áðrenn hetta, og fer hann við tíðini 29.00 nú framum Pál Joensen á listanum yvir bestu føroysku úrslit nakrantíð í hesi grein, har tíðin hjá Páli er 29.05. Og Róland hevur nú næstbestu tíð nakrantíð, aftanfyri Paula Ø. Mohr sum á HS-stevnu í apríl í 2012 setti enn galdandi føroyska metið á 28.87 sekund.


text:
Oda Strøm
10.02.2018 - 18:45
Tað hevur leingi verið almenn vitan, at tað at liva saman við hundi hevur nógvar positivar fylgjur við sær; mann er meira uttandura og kropsliga virkin. Tað fyribyrgir einsemi og gevur økt lívsvirði og minkar um vandan fyri at doyggja av hjartasjúku, og enntá vandin fyri ovurviðkvæmi minkar munandi.
Men at sova saman við hundi er eins gott fyri likam og sál, siga fólkini handan Facebooksíðuna "Hund í familjuni".
Nýggjar vísindaligar kanningar hava víst, at tað er sunt at sova við hundinum í songini. Tætta samveran við hundinum minkar um strongd og angist, lækkar blóðtrýstið og gevur vælveru fyri eigara og hund.
- Vit hundaeigarar, sum hava hundin í songini, hava altíð vitað av hesum, men tað er altíð deiligt at kunna vísa á vísindaligar kanningar, tá ið óvitandi øtast um okkara neyva samband við okkara kæru ferføttu. Dagarnir eru langir, og tey flestu arbeiða nógvar tímar. Strongd er heilt vanligt, og tað er ein sonn frøði at koma heim til ein, sum tekur ímóti tær í ófalsaðari gleði. Hundurin hevur longst meira eftir tær, enn tú hevur longst eftir honum, sigur Fríða Matras Brekku, ein av fólkunum handan "Hund í familjuni".


text:
Orð og lag: Aage Samuelsen
Týtt: Kajfinn Hammer
1. Hóast fall, tá tað galt,
so er Jesus mítt alt,
Hann er nær tó at hvør vinur fór;
hóast fallin eg var,
Jesus lyfti og bar,
Hann meg reisti, – hvør náði so stór.
Niðurlag: Eingin her mær vísir náði
sum mín kæri Jesus ger,
tí eg vil í Hansar ráði
hvønn ein dag nú liva her.
2. Mitt í roynslunnar stund
ákærd skelvir mín lund,
særda sál mín má taka mangt slag;
men tá ber Hann mær troyst,
so mín sál verður loyst,
myrku nátt Hann umbroytir til dag.
3. Fyri hvørt trúarstig
fulla vissu og frið
eg nú eigi av Hansara hond.
Hansar koma er nær,
skjótt mítt eyga Hann sær,
Hann meg heintar til Himmalsins lond.


text:
Landsstýrismaðurin við mentamálum vitjar á Setrinum
Í dag vitjaði Bjørn Kalsø landsstýrismaður m.a. Føroyamálsdeildina og varð kunnaður um virksemið á deildini. Saman við honum vóru embætisfólk úr Mentamálaráðnum, rektarin á Fróðskaparsetrinum og onnur í leiðslu Setursins.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Tíðindi, mentan og ítróttur
Hálendingar rudda alt plastið úr Kyrrahavinum
Felagsskapurin The Ocean Cleanup, fer nú at rudda plastikk-suppuna í sjónum, sum henda dálkingin av plastik eisini verður nevnd.
The Ocean Cleanup ætlar næstu fimm árini at taka burtur 50 prosent av burturkastinum, og í 2040 skal 90 prosent verður tikið.
Plastið er ein stór hóttan móti súgdjórum, fuglum og fiski - og eisini menniskjum.
Tað verður gjørt við eini 600 metrar flótiskipan, sum kann savna umleið fimm tons av plasti um mánaðin.
Skipanin er skapt sum eitt U og er flótandi rørleiðingar. Undir teimum hongur eitt tríggjar metrar djúpt skjúrt, sum minnir um kølararistina á einum bili. Rørið ger, at skipanin flýtur, og at plastik ikki flýtur uppi yvir, meðan skjúrtið far fatur í plastikki, sum er heilt niður í fáar millimetrar til støddar og upp í fleiri metrar.
Hetta verður rikið við vindi, aldum og havstreymi, og eftir nøkrum mánaðum kemur eitt skip og tekur innsavnaða plastikkið við inn til lands.
Talan er um størstu roynd nakrantíð í heiminum at rudda plast úr heimshøvunum, og loysnin er dýr. Verkætlanin kostar 157 milliónir krónur.
Sí eisini


text:
Nýggi skúli skal endurnýggja hølisviðurskiftini hjá skúlanum á Ziskatrøð. Umframt tað skal nýggi skúlin vera við til at samanleggja skúlarnar á Ziskatrøð og við Ósánna, til ein felagsskúla. Hendan verkætlan er størsta verkætlan, sum Klaksvíkar kommuna hevur sett í gongd.
SMJ hevur ábyrgdina av tekniskum innleggingum, har vit við lokalari arbeiðsmegi kunnu loysa uppgávuna.
Byggiharri: Klaksvíkar kommuna
Arkitektar: Fuglark
Ráðgevarar: SMJ Ráðgevandi verkfrøðingar, Sámal Johannesen, Steingrund Akustik


text:
Útiguðstænastur 2. hvítusunnudag eru kendar uttanfyri landoddarnar, eitt nú í Danmark. Fyrstu ferð roynt var at hava útiguðstænastu í Havn var í fjør, og henda guðstænastan var stak væl eydnað. Veðrið var til vildar, nógv fólk vóru komin saman, og løtan var rík.
Ætlanin var, at hetta skuldi verða eitt afturvendandi tiltak, og tí skipa prestarnir í Suðurstreymoy aftur í ár fyri útiguðstænastu 2.hvítusunnudag kl 11 á ovara vølli í Gundadali.
Eisini í ár hava vit verið so heppin at GHM og Havnar Hornorkestur spæla undir sálmasanginum.
Vónandi taka fólk væl undir við tiltakinum.
Vinarliga,
Prestarnir í Suðurstreymoy


text:
Sverri Egholm
13.06.2018 - 22:11
Tíðindi > Samfelag & Politikkur > Miðlar
Klokkan 21 í kvøld byrjaði fundur í Kringvarpsstýrinum. Nú skulu teldupostar, sum Johnny í Grótinum skal hava sent VP, og sum Sosialurin hevur fingið hendur á, viðgerast.
Tað var mánadagin, at Sosialurin fyrstu ferð skrivaði um málið. Teldupostarnir snúðu seg um rættingar ella uppskot um tíðindastubbar á VP um uppsøgnina av Liljuni Weihe, fyrrverandi tíðindaleiðara. Sambært kringvarpsstjóranum hava VP og hann eisini samskift umvegis Facebook Messenger og fartelefon, so hesir einstøku teldupostarnir siga ikki alt.
In.fo skrivar í kvøld, at tíðindadeildin í felag hevur sent eina klagu um Johnny í Grótinum, har tey taka frástøðu frá skrivingini hjá stjóranum.
Hvat kringvarpsstýrið kemur fram til má tíðin vísa.


text:
Orð: Thorbjørn Lisberg
Lag: Norskt sjómanslag
Eg sjólívið valdi, tá ungur eg var,
eg heimanífrá mundi fara.
So mangur ein føroyingur roynir seg har,
á havinum nógv ein kann læra.
Motorurin tuffar og skútan fram fer
eg standi so eina á dekkinum her.
Heima havi eg ein lítlan vin,
sum leingjast nú má eftir mær
og um eg bert kundi dvølt eina stund
har heima nú hjá tær.
Okkar’ vakra ástarsong
eg syngja má eina her
eingin, eingin hoyrir meg
bert hav at síggja er.
Nú skiparin út hevur sett sína kós,
mót fremmandum strondum vit fara.
Hann tigandi stendur nokk sendir upp bøn
at Harrin skal okkum bevara:
manning og skip várt, at alt eydnast skal,
at fisk okkum fáa í túsundatal.
Stríð og strev ei okkum rínir á,
tá fiskur á dekkinum er,
tá hvør ein sjógarpur royna seg má
og kokk góðan mat oss ger.
Sjómanslívið er jú so,
eftir mangan tungt eitt tørn
tú okkum fong tó gav.
Tá skútan er fullfermd vit rigga so av,
mót heimlandi aftur vit stevna.
Nú hýrur er góður á øllum umborð.
Brátt skulu vit aftur umfevna
okkara kæru, sum vit eiga har,
og teg, mína gentu sum eg valdi mær.
Loggið út, og so er kósin sett
nú skiparin brosandi er
setir í kort út og peilar so av
mót Føroyum nú aftur ber
okkar’ lítla vakra land
við smáttum kring sund og fjørð,
tú av sonnum metast kann:
Tað besta stað á jørð!


text:
Útlendsk arbeiðsmegi einasta boðið
Samgongan hevur samtykt at loyva byggivinnuni at innflyta handverkarar, nú virksemi í vinnuni er vaksandi. Sum gongdin er á okkara arbeiðsmarknaði, har handverkarar í stórum talið arbeiða uttanlands, er sjálvandi neyðugt at taka stig, so tørvurin á arbeiðsmegi her heima kann nøktast. Tann lættasta loysnin, er at loyva útlendskari arbeiðsmegi at koma til Føroyar.
Samgongan hevur, síðan hon tók við í 2011, sitið á hondunum meðan okkara faklærda arbeiðsmegi er farin av landinum. Tað er sera skilligt at handverkarar, heldur enn at ganga hond í lumma fara har, ið arbeiðið er. Vit eru heppin at eiga so dugnaliga arbeiðsmegi, ið er eftirspurd eisini úti í heimi. Ein viðvirkandi orsøk til arbeiðsloysi innan byggivinnuna, seinnu árini, hevur uttan iva verið, at almennu byggiverkætlaninar eru fleiri ár seinkaðar. Nú eru nógvar verkætlanir klárar at fara í gongd samstundis og er hetta orsøk til fløskuhálsin. Ì staðin fyri, at almenna byggiarbeiðið var meira javnt yvir ár.
Politiski myndugleikin má taka stig
Samgongan hevur nú í sløk 3 ár tosað, um at útvega lærupláss men onki er hent. Tað kann ikki koma óvart á politiska myndugleikan, at trot verður á faklærdari arbeiðsmegi, tá ið sami myndugleiki samtykkir at fara í holt við fleiri stórar byggiverkætlanir samstundis.
Andstøðan hevur áhaldandi víst á trupulleikarnar, ið fara at koma, og hevur lagt fleiri uppskot fram, ið kundu verið ein partur av loysnini at nøkta tørvin á faklærdari arbeiðsmegi. Samgongan hevur felt tey øll, sum eitt.
Brúka okkara egna tøka fólk
Fakfeløgini hava gjørt vart við, at tað eru 1000 arbeiðsleys, umframt eini 300 ið eru dottin burtur úr ALS. Ein stórur partur av teim arbeiðsleysu eru ófaklærd, ið ikki tykjast at sleppa úr ALS skipanini tí onki arbeiðið er til tey. Her átti politiski myndugleikin, fyri langari tíð síðan at hava tikið stig, so hesin parturin av arbeiðsmegini fekk ein møguleika, nú byggivirksemi økist. Til dømis kundu hesi fólk fingið tilboð um eina styttri upplæring so tey høvdu møguleika at bjóða seg fram á arbeiðsmarknaðinum.
Innflyta handverkarar og hvat so
Loyvið at innflyta faklærda arbeiðsmegi fatar um ES borgarar. Hesir skulu hava tryggja minst 30 tímar arbeiðsviku og føroyska løn. Í okkara grannalondum er sosial dumping ein ovurhonds stórur trupulleiki. Vit hava sæð dømir um, at hóast arbeiðarin, á pappírinum, er tryggjaður sáttmálaløn og trygging í samband við vanlukkur og sjúkur, so er hetta als ikki veruleiki. Orsaka av at teir millummenn, ið útvega hesa arbeiðsmegi, fara avstað við peninginum. Vit hava eisini sæð dømir um, at útlendska arbeiðsmegin er undirlønt og verður brúkt til at trýsta lønina hjá lokalu arbeiðsmegini niður. Hava vit nakra trygd fyri at tílíkt ikki hendur hjá okkum ? Sosial dumping er, tíverri, ein altjóða trupulleiki, tí kann ein seta spurningin um vit sleppa undan trupulleikanum her hjá okkum.
Vit eiga at berjast ímóti sosialari dumping bæði á sjógvi og landi
Javnaðarflokkurin hevur varpa ljós á sosiala dumping á sjónum og víst á loysnir, ið kunnu steðga hesum. Hesar loysnir eru feldar í tinginum, ikki minni enn 3 ferðir. Onki sæst til, at samgongan vil seta aðrar loysnir í staðin. Nú vit eisini fara at innflyta arbeiðsmegi á landið, er spurningurin ikki minni aktuellur og tí eiga átøk at verða sett í verk, ið hava til endamáls at basa hesum trupulleika.


text:
22. oktober 2017
Ein sigur til kvinnurnar og ein javnleikur til menninar. Tá bleiv úrtøkan fyri okkara viðkomandi av dagsins dystum í bestu deildunum báðum.
17-10 vunnu okkara kvinnur á StÍF aftan á at hava verið á odda heili 11-6 í hálvleikinum.
StÍF fekk sítt 3. mál í fyrra hálvleiki í 13. minutti. Og sostatt fingu tær onki mál í einar 17 minuttir.
Í seinna hálvleiki gekk betri hjá strandingum, tí hendan hálvleikin vann heimaliðið 7-6.
Støður og úrslit í Hvonn-deildini kanst tú síggja her.
Menninir mistu á stokkinum til javnleikin 26-26 aftan á 13-11 í hálvleikinum. Hesin dysturin, sum eisini var móti StÍF, var nakað javnari enn tann hjá kvinnunum. Tó so at vit um miðjan fyrra hálvleik vóru á odda heili 11-4. Men í endanum gekk betri hjá strandingunum, og bara seinastu 6 minuttirnar fingu teir 4 einsamøll mál. Seinni hálvleikur var enn javnari, og tað var í seinasta minuttinum, at StÍF fekk javnað til 26-26.
Støður og úrslit í FTZ-deildini kanst tú síggja her.
Dystarfrásagnir koma væntandi her á síðuna í morgin.
Vit hava funnið myndir av dómaraseðlunum á FB-bólkinum Hondbóltskjak. Tær hevur Elsa Maria Bærentsen avmyndað, og vit vóna, at tað er í lagi, at vit vísa tær her á heimasíðuni.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
ADHD amboðskassin- Anna E. iversen og Beinta N. Davidsen
ADHD -viðgerðartilboð til vaksin
ADHD í flokshølinum - Petur Lamhauge
ADHD í flokshølinum - Rógvi Thomsen
ADHD í flokshølinum - Beinta N. Davidsen
ADHD kriminalitetur og misbrúk
ADHD og heilivágsviðgerð - Rebekka Perlick og Tormóður Stórá
ADHD og umsorganartrot - hvat er hvat - Dorte Damm
ADHD og svøvntrupulleikar - Rebekka G. Perlick og Anna E.
DAT -fá tamarhald á kenslunum - Herborg Haraldsen og Siimona Midjord
Gerandisdagurin hjá vaksnum við ADHD
Tær yvirsæddu genturnar -Rókur av F. Jespersen og Petra W. Mikkelsen


text:
Undan 1. umfari i Løgmanssteypinum : HB – MB Fyrsta umfarið í kappingini um ársins Løgmanssteyp verður leikt um vikuskiftið. Vit fáa vitjan av gomlu kempunum úr Vágum, MB. Fleiri áhugaverdir dystir eru á skránni í 1. umfari, men
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tann, sum gevur fyri at móttaka, hevur ikki givið.
Lucius Annaeus Seneca


text:
Sjóvartryggingarfelag velur Rotterdam eftir Brexit
Bretska sjóvartryggingarfelagið, UK P&I Club, hevur nú gjørt av, hvar teirra nýggja evropiska skrivstova skal liggja eftir Brexit. Skrivstovan verður flutt til Rotterdam sum beinleiðis avleiðing av Brexit.
Nýggja hollendska deildin verður latin upp fyri at sleppa undan, at handilsvirksemið verður ávirkað, tá Stórabretland fer úr ES og møguliga missir atgongd til evropiska felagsmarknaðin.
“Tað verður ikki bara talan um eitt messing-skelti á einari hurð. Seks til átta fólk vera í starvi á deildini frá byrjanini, og seinni vera tey ivaleyst fleiri. Kostnaðurin av skrivstovuni í Rotterdam verður lægri enn í London, so har er eisini peningur at spara,” sigur forstjórin í UK P&I, Andrew Taylor, við Reuters.
Fleiri bretsk tryggingarfeløg hava gjørt av at lata deildir upp í Evropa í kjalarvørrinum á ætlanini um Brexit.
Kelda: ShippingWatc/Reuters


text:
Sverri Egholm
16.04.2015 - 21:35
Norðlýsið fyllir í dag 100 ár og hava havt stórt hátíðarhald, har lokalblaðið heldur til í Klaksvík sjálvandi.
Góðan morgun Føroyar sendi beinleiðis úr Klaksvík í morgun. Har var mangt og hvat á skránni, millum annað sang Hans Hjalti Skaale ein tátt, sum Andrias Justesen hevur yrkt.
Skemtiligi teksturin sæst her: (Framførslan er niðast í greinini)
Norðingar í góðum lag
kunnu halda stóran dag
fyri okkar’ kæra blað,
sum fyllir hundrað ár í dag.
Um mangt og hvat man vera hent
síðan blaðið kom á prent,
so er tað ikki ónormalt
at verja alt, sum er lokalt,
at skriva um hvønn fótbólstkamp
og hvønn ein settan stamp.
Verið stoltir, norðingar,
vit klára allar forðingar!
Altíð kapping, sjáldan friður,
og um KÍ flytur niður,
KÍ flytur niður,
best at blaðið ikki tigir.
Venda interessuni
frá høvuðsstaðarpressuni!
At fáa heimlig ting í lag,
Sum kópakonu, sjómansdag.
Tað setir fokus kolossalt
Á tað, sum er lokalt.
Og tá um okkurt nýtt er hoyrt,
Er myndatólið altíð klárt,
Av fugli, sílum ella grind
Vit fingu manga góða mynd.
Mann tann, ið setti djúpstu spor,
Var stóri klumpurin hjá Thor.
Tá seldu teir mong bløðini,
Tí stjórin bleiv í øðini.
Ein paparazzimyndamann
Viðhvørt mann brúka kann.
Og tá Oliver koyrir bil,
So stendur fartel’fonin til.
Skundisliga sæst hann koyra,
Sum hann skriðar sær í oyra,
Skriðar sær í oyra,
So hann tíðindi kann hoyra.
Hendir seg, hann ger tað lort
Og fær eitt klipp í koyrikoyrt.
At klára deadline, tíðarpress,
Tað elvir jú til mikið stress.
Til rættlestur er sjáldan tíð,
Tað sæst væl blaðnum í.
Øvundsjúkir havnarmenn,
og fremstur Heðin Mortensen,
til Havnar vilja draga alt
til teirra, sum teir hava valt.
Vilja taka alt frá oss,
ja hvørt eitt alment arbeiðspláss,
og sjálvt várt stolta sjúkrahús,
teir næstan hava koyrt í knús.
Her Norðlýsið má verja borg
og stíga fram á torg!
Havnin er eitt stórt kontór,
har hvør ein almenn króna fór.
Fult av stjórum, direktørum,
har øll klippa hvørjum øðrum,
klippa hvørjum øðrum,
skapa null í øllum førum.
Hetta er jú ónormalt
ímóti tí, sum er lokalt.
Óheft pressa má jú til
at bøta hetta hundaskil!
So Norðlýsið, halt teg framat,
minst 100 ár afturat!
Upptøka: Góðan morgun Føroyar á Facebook


text:
Innsent
24.11.2017 - 11:55
Ítróttur > Ítróttur > Huga ítróttur (talv/bridge osv.)
Tann elsti av føroysku telvarunum í altjóða kappingini Runavík Open, John Rødgård, er tann, sum stendur seg best av okkara fólki. John, sum nú er 62 ára gamal, er framvegis ósigraður í kappingini.
Í gjár vann hann á russiska stórmeistaranum Evgenij Gleizerov, sum er omanfyri 2500 í rating. John hevur 3½ stig eftir fimm umfør, og er nummar trettan í røðini av teimum 59 telvarunum í kappingini. Í dag telvar John móti indiska stórmeistaranum, Deep Sengupta, sum við sínum 2587 í rating hevur hægsta styrkitalið í kappingini.
John hevur tikið fleiri á bóli, tí í EM-kappingini fyri landslið á Kreta herfyri gekk illa í hond hjá honum. Hann kom so smátt á lagið í smálandakappingini í Andorra, og nú telvar hann sum í teimum góðu, gomlu døgunum. John hevur annars gramt seg um, at orkan er ikki longur tann sama, og at hann er ikki mentur at telva dag um dag við somu kraft, sum fyri nøkrum árum síðani. Nú hendir tað øvugta. Kappingin í Runavík er hansara triðja í eitt koyr, og nú telvar hann at síggja til betur fyri hvønn dag, sum gongur. Man tað vera sum við víninum, sum bara gerst herligari við árunum?
Sammettir við John tykjast yngru landsliðsfelagararnir Rógvi og Høgni Egilstoft Nielsen meira metaltroyttir eftir tvær harðar kappingar hjá føroyska landsliðnum í seinastuni. Hvørgin hevur sýnt tað flogið í Runavík, sum teir vístu á Kreta og í Andorra. IM-normarnir tykjast í løtuni langt burtur. Bara ein góður spurtur kann bjarga teimum eitt gott og nøktandi úrslit.
Indiski stórmeistarin Srinath Narayanan er einsamallur á odda eftir fimm umfør. Hann tykist vera í góðum samljóði við seg sjálvan í Føroyum, tí í summar vann hann aðra altjóða talvkapping í Føroyum, Faroes Open í Kollafirði. Í gjár vann Narayanan toppdystin móti landsmanninum Sengupta.
Íslendingurin Gudmundur Kjartansson, sum vann Runavík Open í fjør, hevur nú otað seg fram á fjórða plássið. Í hølunum á honum er tann einans trettan ára gamli Sarin Nihal úr India, sum framvegis er ósigraður í kappingini.
Sætta umfar verður telvað í dag. Byrjað verður klokkan trý í Løkshøll. Í morgin eru tvey umfør. Níggjunda og seinasta umfar er sunnudagin.
Skrivað hevur Súni Merkistein


text:
lbf.fo
07-04-2014Hava bygt land í hálva øld
07-04-2014Røða hjá Heðini Mortensen, borgarstjóra
28-12-2011Nú kannar LBF eisini inniumhvørvið
28-12-2011LBF hevur fingið nýggja heimasíðu
Røða hjá Heðini Mortensen, borgarstjóra
Landsbyggifelagið fimti ár
- Landsbyggifelagið er ein hollur samstarvspartur hjá Tórshavnar kommunu. Felagið er – og hevur verið – partur av flestu av teimum størstu verkætlanunum í kommununi, antin sum ráðgevi ella sum partur av einum arbeiðstakaratoymi, segði Heðin Mortensen, borgarstjóri, í røðu síni á fimti ára føðingardegnum hjá Landsbyggifelagnum í gjár.
- Nógv vatn er runnið í ánna síðani Landsbyggifelagið var sett á stovn fyri 50 árum síðani. Føroyska samfelagið hevur hesi árini verið fyri eini rúkandi menning hvat viðvíkur útbygging av samferðslu kervinum. Tunlar, brúgvar, vegir og havnir eru bygdar runt landið. Og Landsbyggifelagið hevur verið við í nógvum av hesum verkætlanum.
- Stovnarnir av Landsbyggifelagnum høvdu sínar røtur hjá Landsverkfrøðinginum har teir arbeiddu saman og kendust væl. Jógvan á Lag, Pauli Andreasen og Kristian Jensen vóru nýskapandi menn, sum sóu tørvin á einum ráðgevara felag og stovnaðu tann 1. apríl 1964 Landsbyggifelagið, sum seinni hevur broytt navn til LBF.
- Tá Landsbyggifelagið var stovnað var lítil gongd í útbyggingum í Føroyum. Nevnast kann, at á fíggjarlógini í 1964 vóru avsettar 6,3 mió. kr. til vegir, havnir og lendingar.
- Ferð kom av álvara á útbyggingina av samferðslukervinum í 60´inum og 70´inum. Hetta var áðrenn “teldutíðina” so útrokningar vórðu gjørdar í høvdinum og allar tekningar teknaðar við hond. Soleiðis var eisini hjá Landsbyggifelagnum har teldan ikki var nýtt, sum arbeiðsamboð fyrr enn í miðskeiðis av 80´inum.
- “Tit byggja land”. Seinastu 50 árini hevur Landsbyggifelagið staðið fyri umleið 1700 verkætlanum. Mær hevur latið frætt, at fyrsta verkætlanin hjá Landsbyggifelagnum var at gera eina garagju í Havn. Men skjótt gjørdust uppgávurnar størri og hava tit seinastu 50 árini veruliga verið við at byggja Føroyar.
- Vegir, havnir, tunlar, brúgvar, útbygging av flogvøllinum, tyrlupallar, farstøðir, bygningar og vatnorkuverk eru alt verkætlanir har Landsbyggifelagið hevur havt ein virknan leiklut. Ja! Landsbyggifelagið hevur verið við í so nógvum av hesum verkætlanum seinastu 50 árini, at felagið má sigast at vera ein partur av føroyskari samferðslu søgu.
- Men Landsbyggifelagið hevur ikki einans verið við í føroyskum verkætlanum. Felagið hevur saman við MT Højgaard verið við í eini námsvinnu verkætlan í Grønlandi. Í hesum sambandi hevur felagið verið við, at gera tríggjar forkanningar í sambandi við útvinningarverkætlanir. Uppgávan hjá Landsbyggifelagnum hevur verið at tikið sær av øllum, sum hevur havt við vegagerðirnar at gera.
- Eitt vælútbygt samferðslu kervi er ein fortreyt fyri kappingarføri og evnunum at tillaga seg sum samfelag. Eitt vælútbygt kervi hevur fyrst og fremst alneyðugan týdning fyri vinnulívið, útboðið av arbeiðsplássum, búsetingarmynstri, trivnaðin og menningina í einum samfelag. Í Tórshavnar kommu eru við sera tilvitað um týdningin av einum væl útbygdum samferðslukervi.
- Í dag hava 86 % av føroysku borgarunum fast vegasamband við høvuðsstaðin. Hetta er eisini neyðugt. Tí, bera vit okkum saman við útheimin, eru Føroyar ein útjaðari, og tí er neyðugt við í minsta lagi einum staði, ið hevur somu tilboð, tænastur og veitingar sum umheimurin. Neyðugt er at hava ein stórstaðardám til tess at fáa og fasthalda skikkaða arbeiðsmegi í Føroyum. Tórshavnar kommuna hevur hendan stórstaðardám í dag og arbeitt verður støðugt vit at flyta okkum frameftir.
- Landsbyggifelagið er ein hollur samstarvspartur hjá Tórshavnar kommunu. Felagið er – og hevur verið – partur av flestu av teimum størstu verkætlanunum í kommununi, antin sum ráðgevi ella sum partur av einum arbeiðstakaratoymi. Eg kann sum dømi nevna: Útbyggingina av havnaøkinum í Oyrareingjum, atløgubryggjan hjá Norrønu, teir stóru nýmótans skúlarnar í kommununi: Skúlin við Løgmannabreyt, Skúlin á Argjahamri, og aðrar stórar verkætlanir so sum fimleikarahøllin Fimi, Boðanesheimið, Glyvursvegurin, og nú Brúgvin um Sandá.
- Vinnuligt virksemi er fortreytin fyri vøkstri í Tórshavnar kommunu. Eins og eitt væl ment samferðslukervi er fortreytin fyri, at fólk og vinnulív fáa skapt hendan vøkstur. Landsbyggifelagið er eitt arbeiðspláss sum eftirspyr væl lærd starvsfólk. Hjá Landsbyggifelagnum starvast í dag verkfrøðingar, byggifrøðingar, teknarar, landmátarar, umframt starvsfólk í umsitingini. Talan er sostatt um “vitanar arbeiðspláss” sum kann draga væl lærd fólk til Tórshavnar kommunu. At slík arbeiðspláss finnast í kommununi er av alstórum týdning fyri framburðin hjá kommununi.
- Góðu tit í Landsbyggifelagnum. Tað er mær ein æra at ynskja tykkum hjartaliga tillukku við 50 ára føðingardegnum.
- Tórshavnar kommuna er fegin um at hava eina fyritøku – og eitt arbeiðspláss - sum tykkum í kommununi. Takk fyri at tit støðugt vísa árræði, hug at bróta upp úr nýggjum og vísa vegin at flyta býin enn longur fram á leið. Takk fyri góða samstarvið, góða ráðgeving og altíð væl úr hondum greitt arbeiði.
- Vit trúgva uppá eina framtíð við nógvum spennandi virksemi, tí hava vit eisini frameftir brúk fyri fyritøkum sum tykkara. Eg fari at enda við at ynskja LBF blíðan byr, við ynski um gott samstarv um spennandi uppgávur eisini í framtíðini, segði Heðin Mortensen at enda.
- Nógv vatn er runnið í ánna síðani Landsbyggifelagið var sett á stovn fyri 50 árum síðani. Føroyska samfelagið hevur hesi árini verið fyri eini rúkandi menning hvat viðvíkur útbygging av samferðslu kervinum. Tunlar, brúgvar, vegir og havnir eru bygdar runt landið. Og Landsbyggifelagið hevur verið við í nógvum av hesum verkætlanum.
- Stovnarnir av Landsbyggifelagnum høvdu sínar røtur hjá Landsverkfrøðinginum har teir arbeiddu saman og kendust væl. Jógvan á Lag, Pauli Andreasen og Kristian Jensen vóru nýskapandi menn, sum sóu tørvin á einum ráðgevara felag og stovnaðu tann 1. apríl 1964 Landsbyggifelagið, sum seinni hevur broytt navn til LBF.
- Tá Landsbyggifelagið var stovnað var lítil gongd í útbyggingum í Føroyum. Nevnast kann, at á fíggjarlógini í 1964 vóru avsettar 6,3 mió. kr. til vegir, havnir og lendingar.
- Ferð kom av álvara á útbyggingina av samferðslukervinum í 60´inum og 70´inum. Hetta var áðrenn “teldutíðina” so útrokningar vórðu gjørdar í høvdinum og allar tekningar teknaðar við hond. Soleiðis var eisini hjá Landsbyggifelagnum har teldan ikki var nýtt, sum arbeiðsamboð fyrr enn í miðskeiðis av 80´inum.
- “Tit byggja land”. Seinastu 50 árini hevur Landsbyggifelagið staðið fyri umleið 1700 verkætlanum. Mær hevur latið frætt, at fyrsta verkætlanin hjá Landsbyggifelagnum var at gera eina garagju í Havn. Men skjótt gjørdust uppgávurnar størri og hava tit seinastu 50 árini veruliga verið við at byggja Føroyar.
- Vegir, havnir, tunlar, brúgvar, útbygging av flogvøllinum, tyrlupallar, farstøðir, bygningar og vatnorkuverk eru alt verkætlanir har Landsbyggifelagið hevur havt ein virknan leiklut. Ja! Landsbyggifelagið hevur verið við í so nógvum av hesum verkætlanum seinastu 50 árini, at felagið má sigast at vera ein partur av føroyskari samferðslu søgu.
- Men Landsbyggifelagið hevur ikki einans verið við í føroyskum verkætlanum. Felagið hevur saman við MT Højgaard verið við í eini námsvinnu verkætlan í Grønlandi. Í hesum sambandi hevur felagið verið við, at gera tríggjar forkanningar í sambandi við útvinningarverkætlanir. Uppgávan hjá Landsbyggifelagnum hevur verið at tikið sær av øllum, sum hevur havt við vegagerðirnar at gera.
- Eitt vælútbygt samferðslu kervi er ein fortreyt fyri kappingarføri og evnunum at tillaga seg sum samfelag. Eitt vælútbygt kervi hevur fyrst og fremst alneyðugan týdning fyri vinnulívið, útboðið av arbeiðsplássum, búsetingarmynstri, trivnaðin og menningina í einum samfelag. Í Tórshavnar kommu eru við sera tilvitað um týdningin av einum væl útbygdum samferðslukervi.
- Í dag hava 86 % av føroysku borgarunum fast vegasamband við høvuðsstaðin. Hetta er eisini neyðugt. Tí, bera vit okkum saman við útheimin, eru Føroyar ein útjaðari, og tí er neyðugt við í minsta lagi einum staði, ið hevur somu tilboð, tænastur og veitingar sum umheimurin. Neyðugt er at hava ein stórstaðardám til tess at fáa og fasthalda skikkaða arbeiðsmegi í Føroyum. Tórshavnar kommuna hevur hendan stórstaðardám í dag og arbeitt verður støðugt vit at flyta okkum frameftir.
- Landsbyggifelagið er ein hollur samstarvspartur hjá Tórshavnar kommunu. Felagið er – og hevur verið – partur av flestu av teimum størstu verkætlanunum í kommununi, antin sum ráðgevi ella sum partur av einum arbeiðstakaratoymi. Eg kann sum dømi nevna: Útbyggingina av havnaøkinum í Oyrareingjum, atløgubryggjan hjá Norrønu, teir stóru nýmótans skúlarnar í kommununi: Skúlin við Løgmannabreyt, Skúlin á Argjahamri, og aðrar stórar verkætlanir so sum fimleikarahøllin Fimi, Boðanesheimið, Glyvursvegurin, og nú Brúgvin um Sandá.
- Vinnuligt virksemi er fortreytin fyri vøkstri í Tórshavnar kommunu. Eins og eitt væl ment samferðslukervi er fortreytin fyri, at fólk og vinnulív fáa skapt hendan vøkstur. Landsbyggifelagið er eitt arbeiðspláss sum eftirspyr væl lærd starvsfólk. Hjá Landsbyggifelagnum starvast í dag verkfrøðingar, byggifrøðingar, teknarar, landmátarar, umframt starvsfólk í umsitingini. Talan er sostatt um “vitanar arbeiðspláss” sum kann draga væl lærd fólk til Tórshavnar kommunu. At slík arbeiðspláss finnast í kommununi er av alstórum týdning fyri framburðin hjá kommununi.
- Góðu tit í Landsbyggifelagnum. Tað er mær ein æra at ynskja tykkum hjartaliga tillukku við 50 ára føðingardegnum.
- Tórshavnar kommuna er fegin um at hava eina fyritøku – og eitt arbeiðspláss - sum tykkum í kommununi. Takk fyri at tit støðugt vísa árræði, hug at bróta upp úr nýggjum og vísa vegin at flyta býin enn longur fram á leið. Takk fyri góða samstarvið, góða ráðgeving og altíð væl úr hondum greitt arbeiði.
- Vit trúgva uppá eina framtíð við nógvum spennandi virksemi, tí hava vit eisini frameftir brúk fyri fyritøkum sum tykkara. Eg fari at enda við at ynskja LBF blíðan byr, við ynski um gott samstarv um spennandi uppgávur eisini í framtíðini, segði Heðin Mortensen at enda.